SomaliTalk.com » Warbixin: Jaamacadda Bariga Soomaaliya, Aasaskeeydii iyo wexeey higsaneeyso.\nWarbixin: Jaamacadda Bariga Soomaaliya, Aasaskeeydii iyo wexeey higsaneeyso.\nQorre: prof. Ahmed Mohamed Barre –\nMaamulaha jaamacada Bariga soomaliya _Qardho:\nSidaan la socono qardho waa magaalo qadiimi ah oo leh taariikh dheer. Waxay magaalo noqotay sanadkii 1930kii Waana magaalo dad badani isugu iman jireen waayo waxay leedahay dhul daaqsimada xoolaha aad ugu wanaagsan oo uu markhaanti u ytahay hadalkii Seyid Mahamed Cabdulle Xasan markii la weydiiyey qurux iyo daaqsin wanaag dhuleed oo uu yiri dooxiyinkii qardhood maku darteen.\nSidoo kale waxaa jirtay oraah kale oo oranaysay “Nin waliba wuxuu qabo qardhuu la iman” taas oo aan u fasirtay inay ka tarjumayso inay nawaaxigeeda degaan lagu kulmo ay u aheyd taariikh ahaan.\nMarkii xornimada loo dagaalamayey oo gumaystaha telyaaniga lala dagaalamayey waxay aheyd magaalo ka qayb qaadatay halgankii loogu jiray xornimada dalka.\nSidoo kale qardho waxay aheyd magaalo waxbarashada caan ku ah oo laga yaqaanay soomaaliya. Waxay aheyd hooyada waxbarashada gobolo badan oo soomaaliya.\nBilowgii lixdanaadkii waxay laheyd hoy ardadu ku xerooto oo laysaga iman jiran meelo badan oo soomaaliya ka tirsan oo waxay laheyd iskuul dugsi hoose iyo dhexe.\nBilowgii todobaatanaadkii waxay yeelatay dugsi sare oo laysaga iman jiray ilaa Gaalkacayo, Sanaag, Nugaal, iyo Bari oo dhan,inkastoo markii dambe Gaalkacayo laga furay dugsigii sare ee Cumar Samantar loogu magac daray.\nQardho waxay aheyd wershad waxbarasho oo soo saartay dhalinyaro aad u tiro badan oo markii dambe noqday hogaanka ummadda soomaaliyeed oo ka qayb qaatay horumarkii dalka iyo dadka.\nArdada qardho ka soo baxda caan ayey ka ahaayeen jaamicaddaha soomaaliya aqoon wanaagooda awgeed. Waxaan xasuustaa markaan dhamaystay dugsiga sare in dawlada soomaaliya ku dhawaaqday inay siinayso deeq waxbarasho ardadii soomaaliya ugu sarraysay sanadkaas dhalintii qardho u dhalatay oo deeqdaas waxbarasho heshay waxay noqdeen ilaa 8 arday oo 5 ka mid ahi ka baxeen dugsiga sare ee qardho sanadkaas (1982) tirade ardada dugsiga sare qardho sanadkaas ka baxday waxay aheyd ilaa 40 arday.\nWaxaan xasuustaa macalinkaygii dugsiga sare wax ii dhigayey oo reer sanaag ahaa inuu igu yiri maalin waxaan dugsiga sare kaga baxay magaalada qardho.\nWaxaase dhacayday nasiib darro in markii dawladdii dhexe ee soomaaliya burburtay qardhana mudatay ubadkeedii dib u dhac aad u wayni ku yimi oo sababteeda aan u celinayo inay ma’suul ka yihiin dhalinta u dhalatay. Waayo ciddii ugu horreysay ee ka wada fariisata in Puntland jaamicad laga furo waxay ahaayeen dhalin qardho u dhalatay go’aanna waxay ku gaareen in meelo kale kaga haboon yihiin in jaamicad laga furo.\nRuntiina qardho xaq ayey u lahayd in jaamicadii ugu horeysay puntland laga furo. Waxaase nasiibkeedu noqday in jaamicaddii ugu horreysey ee qardho laga furo albaabada loo furo bishii October ,12, 2010.\nArrintan furitaanka jaamicada qardho waxaa isu xilsaaray dhalinyaro u dhalatay degmada qardho oo maalkoodii iyo waqtigoodiiba geliyey siday jaamicadani ku furmi lahayd. Dhalintaas oo aad u farabadan ayaa hadana ugu cad cadaa labada qof oo kala ah:.\nZekeriaya Mahamoud Isse\nprof: ahmed Mohamed barre\nWaxaana jira dad aad u tiro badan oo hiil iyo hooba nala garabtaagnaa oo aanan magacyadooda halkan ku soo koobi Karin gudo iyo dibadba oo aan ku koobayo walaal Sharma’arke Walac Walac oo dadaal dheeraad ah u galay sidii jaamicadani u hirgeli lahayd.\nWaxaa kale oo halkan si gaar ah oo kal iyo laab ah ugu xusayaa walaal Cabdulfatah (Ashkir) oo jaamicadan waqtigiisii qaaliga ahaa geliyey sidii jaamicadani ku hirgeli laheyd iyo walaal Cabdulweli Gooni.\nWaxaanu garaacnay albaab kasta si aan ku gaarno ujeedada furitaanka jaamicadan. Marka hore waxaan toos u abaarnay dadka waddanka gudihiisa ku dhaqan oo aanu kheyrka ku malaynaynay.\nSi fiican ayaan kaalmo u helnay dad badanina waa nasoo dhoweeyeen waxaana bilownay yagleelkii jaamicada oo aanu raadsanay dhismihii aanu wax ku bilaabi laheyn oo aanu helnay isagoo qabyo ah dhamaystirkiisiina aanu gelinay lacag badan. Kadib qalabeyntii ayaanu guda galnay oo iyana ilaahay noo fududeeyey. Waxaana jira dad fara badan oo na caawiyey\nWaxaa jira sidoo kalle rag culus oo aanu kheyr badan ku malaynayno oo noo ballansan in aay jaamacada soo booqdaan oo ay ka mid yihiin:\nGeneral Mahamoud Muse Hirsi (Cadde)\nDadaalkaas dheer kadib iyo lacag ururintaas waxaa noo dheeraa dadaalo kale oo ah dhinaca sharciyeynta jaamicada oo lala xiriirayey dawlada puntland hadday tahay degmo , gobol, iyo dawlada dhexe ee puntlandhiba.\nDhinaca dawlada puntland waxaa furitaanka jaamicada nagala soo qayb galay wasiir ku xigeenka wasaaradda waxbarashada mudane Mahamoud Cali Gamuute.\nDhinaca Sidoo kale waxaa xusid mudan sidii quruxda badneyd ee uu agaasimaha guud ee wasaarada waxbarashadu noo soo dhoweeyey ugana qaatay qayb libaax furitaankii jaamicada bariga soomaaliya. Hadday noqoto ogolaanshii furitaanka jaamicada oo rag badani ka biyo diideen, hadday noqoto ka soo qaybgalkii furitaanka jaamicada iyo hadday noqoto ka qaybqaadashadii qalabeynta jaamicada oo uu qayb libaax ka qaatay.\nUgu danbeyn , Oktoober 12, 2010 ayaa albaabada loo furay jaamicaddii ugu horreysay oo ay arday uga dareertay magaalada qardho. Cadadkii jaamicada lagu furay waxuu ahaa ilaa 150 arday oo qayb ka ahaa ilaa 226 oo is diiwaan geliyey.\nJaamicaddu waxay ku bilaabatay labo kuliyadood oo kala ah:\nKulliyada Shariicada Islaamka\nIyo Kulliyada Maamulka iyo Maaraynta iyo Xisaabaadka ( Faculty of Business Administration)\nWaxaa kaloo jira machad raacsan qaybta shariicada oo labo sano ah oo ardada loogu soo diyaariyo jaamicada.\nSidoo kale waxaa jira qayb kale oo la yiraahdo diyaarin (Upgrading) oo ardada lagu soo diyaariyo dhinaca luuqada ingiriiska iyo xisaabta.\nJaamicadda waxaa wax ka dhiga macalimiin aqoon sare leh oo ku takhasusay maadooyinka ay dhigayaan oo qaarkood haystaan shahaadooyin sare sida PH Ds iyo Masters. Hawlaha jaamicaduna waxay ku socdaan sidii loogu talagay.\nJaamicaddu waxay ku jirtaa guri ijaar ah waxaana qorshaha dhow noogu jira sidii dhul la helay loo dhisi lahaa taasna aan ku tala jirno sidii aan jaaliyada ugala tashan lahayn dhisida dhulkaas oo naqshadii diyaar noo tahay.\nDhulkan waxaa jaamicada ugu deeqay walaal Cali Cabdi Awaare ilaahay janadii fardowsa fadhigiisa haka yeelee , dhulkaas oo baaxadiisu tahay 190X100 oo uu cali jaamicadda ku wareejiyey taariikhdu markay aheyd 11/11/2010. Munaasabada dhul wareejinta oo aheyd mid ay ka soo qayb galeen madaxda gobolka karkaar iyo gudoonka degmada qardho iyo dadweyne fara badan oo danaynayey ka qeyb galka munaasabadaas qiimaha iyo taariikhda u leh ummadda ku dhaqan degaanada Puntlanda iyo gaar ahaan reer Karkaar.\nwaxaa jaamicadda soo booqday dhamaan mas’uuliyiinta gobolka iyo degmada qardho oo badankood ka qayb qaateen furitaankii jaamicadda sida:\nGudoomiyaha Degmada Qardho, Maxamed Saciid Hogaama laroor.\nGudoomiye ku xigeenka degmada Cabdirisaaq Cali Cartan (Cabaade)\nGudoomiyaha Waxbarashada Gobolka Karkaar, Cabdiladiif Bilaal Cabdoo\nGudoomiyaha Waxbarashada Degmada Qardho, Saciid Mahamed Faahiye\nXogyaha Dawladda hoose ee Degmada Qardho, Mahamoud Mahamed Shire\nOo iyaguna aad ugu hambalyeeyey jaamicadda si fiicana u soo dhoweeyey furitaanka jaamicaddan baahida badan loo qabey.\nBooqashadii Jaamicadaha iyo dawladda Puntland:\nJaamicaddu waxay samaysay xiriiro badan oo ay la samaysay dawladda Puntland iyo jaamicadaha kale ee puntland ka furan sida:\nJaamacaddu waxay booqatay wasaarada qorsheynta iyo xiriirka caalamiga ah oo aanu la kulanay mudane wasiir Daa’uud oo si fiican oo kal iyo laab ah noo soo dhoweeyey noona ballan qaaday in wasaaradiisu dadaal badan u gelayso sidii jaamicadani u hirgeli lahayd.\nSidoo kale waxaan booqanay wasaaradda waxbarashada oo si hagrasho la’aan ah oo noo dhoweysay.\nSidoo kale waxaan booqanay wasaarada caafimaadka siiba agaasimaha guud ee wasaaradda caafimaadka oo isagu si shakhsiyan ah uga qayb qaatay yagleelka jaamicada.\nSidoo kale waxaanu booqanay machadka GTEC oo aanu la kulanay madaxiisa Cabdirisaaq Shoole oo si fiican noo soo dhoweeyey noona ballan qaaday wixii karaankiisa ah hiil iyo hooba inuu jaamicadda la garab taagan yahay.\nJaamicada Bariga Afrika oo aan u tagnay una sheegnay jaamicaddan cusub oo ku soo korortay bahda waxbarashada . Jaamicadduna aad ayey noo soo dhoweysay oo noo tarxiibisay. Waxaanu la kulanay gudoomiyaha jaamicada Ustaad Mahamed Abdi Aden oo si fiican oo walaaltinimo ku jirto noo soo dhoweeyey noona ballan qaaday inay nala garab taagan yihiin hiil iyo hooba wixii karaankooda ah.\nSidoo kale waxay jaamicaddu la kulantay madaxa jaamicadda Puntland State University (PSU), Mahamoud Cali Xaamud.\nSidoo kale waxaanu la kulanay maamulka jaamicada Muqdhisho oo aan xaruntooda ugu tagnay oo iyaguna si fiican noo soo dhoweeyey waxaanu la kulanay Dr. Aadan Xerow oo si fiican oo kalsooni ku jirto noo soo dhoweeyey noona ballan qaaday wada shaqayn wacan.\nLakulankii Jaaliyadaha dibada ee dalka soo booqday:\nSidoo kale waxaa jaamicadda soo booqday rag ka socda jaaliyadaha dibada oo uu ka mid ahaa Cabdulqadir Mahamoud oo ah ganacsade weyn, ahna gudoomiye ku xigeenka jaaliyada reer puntland oo ku dhaqan dalka saambiya.\nCabdulqaadir ayaa aad ula dhacay heerka jaamicadu marayso wuxuuna ballan qaaday markuu ku noqdo Saambiya inuu uga warami doono horumarka iyo dadaalka uu dalka ku soo arkay kuna dhiirin gelin doono inay jaaliyadu ka qayb qaataan horumarka dalka gudihiisa ka socda.\nSidoo kale jaamacaddu waxay xiriiro la samaysay jaaliyadaha reer puntland ee ku dhaqan dalka dibadiisa gaar ahaan jaalliyada reer karkaar ee k u dhaqan wadamada reer galbeedka.\nSidoo kale jaaliyada dibada waxaa arrintan la socodsiinay oo aad ugu riyaaqay talaabadan geesinimada leh walaalo soo booqday dalka oo kal ah:\nMohamed Cabdulqaadir Faarah Barre\nCabbaas Saciid awmuuse\nBurhaan Kaarshe Xuseen(oo booqday jaamicadda kuna farxay hawsha la qabtay)\nSidoo kale waxaa midmid noo soo booqday qaar ka mid ah aqoonyahanada iyo oday dhaqameedyada\nReer karkaar oo ay ka mid yihiin:\nDr. Mohamed Cali Faarah\nInj. Caydaruus Cismaan Keenadiid\nDr. Sadiq “eeynoow”\nDr. Ahmed Yusuf (A. Saajin)\nAqoonyahan Yuusuf Ismacil Garyar\nAqoonYahan Sharmarke Mahamed Faarah Yare\nNabadoon Xasan Ciise\nXidhibaan Cabdulqadir Dhaqaaje\nXildhibaan Cabdinaasir Cali Baaruud\nGanacsade Faarax Xaaji Mire\nAqoonyahan cabdi cali xundhur\nAqoonyahan Yusuf Cali Xidig\nIyo dadweyne kale o o aad u tiro badan dhamaan dadkaasina soo dhoweeyey horumarka maantay qardho ku talaabsatay ballan qaadayna dhamaantood inay ka qayb qaadanayaan horumarinta degmada iyo degaanka.\nDadaalkaas badan ee la sameeyey iyo jawaabta ay reer karkaar ka bixiyeen oo ah soo dhoweynta jaamicadda Bariga Somaliya oo aan loo kala harin waxay markhaanti marag ma doonto ah u tahay baahida reer karkaar u qabeen mar inay jaamicad helaan. Sida ii muuqatana waxaa reer karkaar ka go’an inay ku dadaalaan sidii ay jaamicadani u taabba geli lahayd iyagoo la kaashanaya dhamaan ummadda soomaaliyeed wixii horumarka iyo waxbarashada jecel.\nJaamicaddani waa baraaraysaa waayo waxay ku taal magaalada Qardho oo leh cimilo aad ugu haboon waxbarashada.\nSidoo kale dadka ku dhaqan magaalada qardho oo jecel waxbarashada iyo qardho oo xudunta gobolada puntland badankood ah. Sidoo kale waxay u dhexeysaa Boosaaso oo ah xaruntii ganacsiga puntland iyo Garowe oo ah caasumaddii siyaasada puntland. Insha allaah qardhona waxay muddo dhow kaga jiba keenaysaa dadaalkii ay ugu jirtay inay noqoto xarunta waxbarashada puntland. Sidaas oo ay ku soo jiidan karto kuna kasban karto dad badan oo magaalada horey u jeclaa cimaladeeda haddii ay waxbarasho tayo leh iyo soo dhoweyn fiican ka helaan dadka reer qardhood.\nQorre: prof. Ahmed Mohamed Barre\nMaamulaha jaamacada Bariga soomaliya _Qardho\nSoo tebintii/ isku dubaridkii Akhkir Nuur\nFaafin: SomaliTalk.com // Halkudheg: Jaamacad, Qardho\n5 Jawaabood " Warbixin: Jaamacadda Bariga Soomaaliya, Aasaskeeydii iyo wexeey higsaneeyso. "\nMonday, December 6, 2010 at 5:00 pm\nAsalaam calaykum marka hore bahda somalitalk oo fursadan qaaliga na siisay, iyo bahda East Somalia University . waxaan kaloo halkan aad ugu hambalyeenayaa walaalaha Gobalka karkaar oo dadaall muujiyey iyo\n1. Zekeriaya Mahamoud Isse\n2. prof: ahmed Mohamed barre\nwaxaa tihiin laba qof oo qaali ah rabi ha idin xifdiyo aamiin wanaaga aad u haysaan dhalinyarada soo kaceeso mustaqbalkooda. Waana ku faraxsanahay Qardho oo aheed magaalo lagu dayado xaga waxbarashada oo maanta fursadaas heshay. jaaliyada dibada waa ay ku farxeen waxaad suubiseen waana idiin soo salaamayaan dhamaantooda reer Scandenevianka.\nWaxaan fileenaa talaabada xigta inaad usoo dirsataan wafdi halkan Sweden, Danmark, Norway iyo finland si jaaliyada Puntland aad ugu heshaan gacan si loo gacan qabto ESU ee Qardho ku taal. Talooyinka waa inaad is dhaafsataan Puntland Diaspora sidii ay ugacan qaban lahaayeen Jaamacadan cusub.\ngacma furan ku soo dhawaada.\nMonday, December 6, 2010 at 3:55 pm\nwaryaa! war wadankeeni hor ayuu u talab qaadhay, intaas oo jaamacaada ayan yeelan anagoo dowlad laheen. Soomaalia waxa la oran kara wadamada waxbarashado ugusareeya. waxaan ku boorinaya soomalia in an 80 jamacodood sida US iyo UK\nMr A A Hashi says:\nMonday, December 6, 2010 at 1:44 am\nAad baan ugu farxay jaamicada cusub Qardho. Sida qoraalku sheegay Qardho waxaa lagu yaqaaney waxbarasho sare, nasiib daro gaabis ayaa ku dhacay sidii burburku u dhacay. Waxaan u dirayaa mahadcelin illaah, kabacdiina akhyaarta u quntay ficilkaan wanaagsan oo lagu caawimayo ubadka soomaaliyeed. Waan rajeynayaa in ay miro badani ka soo baxaan.\nmaxamed axmed busur (baaruud) says:\nSunday, December 5, 2010 at 6:47 pm\nwaxaan leeyahay Hanbalyo hanbalyo hanbalyo gobolka gobolka karkaar\njaamacadan wa mid lasugayey runtii qardho ama karkaar rigion fadhiga halooga kaco wax qabad muuqda sida airpor jaamacad dhulweyn leh tayana leh radio Fm dhowr ah\nsidoo kale waxaa muhiim ah inaan la iloobin degmooyinka iskushuban iyo Banderbela waxbarashadooda iyo caafimaadkooda biyahooda ,bye\nSunday, December 5, 2010 at 11:55 am\nreer karkaar walaalayaal dadaalka aad wadaan Allaha idinku garabgalo , gobolkasta waxxa uu horumarka ku gaara wa bulshadisa , waxaa u aragna dadaalka hada aad sameyseen bilow waxaan idinka rajaynayna inaad si labad jibaartaan.\nkheyr allaha idinka siiyo


Shabaab iyo Shacab ku dagaalamay Dhoobleey. – Hornafrik Media Network\nHornafrik-Wararka ka imaanaya duleedka degmada Dhoobleey ee gobalka Jubada Hoose ayaa soo sheegaya in maanta ay halkaasi ku dagaalameyn Shacab Xoolo dhaqato ah iyo Dagaalamayaasha Al-shabaab ee Jubada Hoose.\nDagaalka ayaa ka dhacay deegaan qiyaastii 70 KM u jira degmada Dhoobleey ee gobalka Jubada Hoose, waxaana ka dhashay Khasaare dhimasho iyo dhaawac soo kala gaaray dhinacyadii dagaalamay.\nTaliyaha degmada Dhoobleey ee gobalka Jubada Hoose Axmed C/llaahi Heybe ayaa KNN u sheegay in dadka ay ka caroodeen Lacagaha xad dhaafka ah oo ay ka qaadaan Shabaabka ku sugan gobalka taasini ay sababtay in shacabka ay dagaalamaan.\nAl-shabaab ayaa inta badan goobaha ay joogaan shacabka ku nool ka qaada Lacago iyo Xoolo ay ku sheegeen SAKAWAAD waxayna arintaasi sababtay in deegaano badan ka dhacaan dagaal Al-shabaab ka dhan ah kaas oo u dhaxeeya dadka deegaanka iyo Al-shabaab.\nRa’iisul Wasaaraha Soomaaliya Oo Goordhow Ka Duulay Garoonka Aadan-Cadde Ee Muqdisho.


28 maalmood: Maalinta 1aad – Akhbaarta Wanaagsan\nmaqal iyo muuqaal fasiix ah ku saabsan Injiilka Ciise Masiix\nAkhbaarta Wanaagsan Facebook page\nAkhbaarta Wanagsan Youtube channel\n28 maalmood: Maalinta 1aad\nPosted on January 29, 2020 May 25, 2020 by Maroodiga\nMAALINTA 1-AAD: Akhri Matayos cutubka koowaad.\nLaga yaabee inay adiga aad kuugu adag tahay inaad akhridid aayadaha 1 ilaa 17, laakiinse ha joojin. Akhrintu way sahlanaan doontaa aayadda 17 kaddib. Matayos wuxuu ku bilaabayaa inuu taxo dadkii Ciise ka soo farcamay ama awooweyaashiisii hore. Magacyada badankooda maynu maqal waana magacyo ay adag tahay in lagu dhawaaqo. Markaa, muxuu qoraha injiilku halkaas ugaga bilaabayaa? Si uu u tuso inuu Ciise ka soo jeedo ama ka dhashay reer ay abtirsiinyahiisa ku jiraan laba qof oo muhiim ahi kuwaas oo ay hubaal tahay inaad garatid: Ibraahim, saaxiibkii Ilaahay, iyo Boqor Daa’uud, oo ah kii qoray Sabuuro badan.\nCiise wuxuu ka soo farcamay Ibraahim. Tani waa muhiim waayo Ilaahay ayaa Ibraahim ugu ballanqaaday inuu ka dadyowga adduunka oo dhan barakayn doonaa isaga ka imaan doono. (Eeg Bilowgii 22:18.) Kuwa Ciise aaminsani waxay rumaysan yihiin inuu isagu waxyigaas buuxiyey. Akhbaarka Injiilka ayaa si cad u tusaya inuu Ilaahay soo diray Ciise si uu barakooyin u siiyo dadka adduunka oo dhan. (Eeg Galatiya 3:14.)\nSidoo kale wuxuu Ciise ka soo farcamay Boqor Daa’uud. Ilaahay ayaa Daa’uud ugu ballanqaaday inuu mid isaga reerkiisa ka dhalan doonaa weligiis sidii boqor u talin doono. Wacdiskii ugu horreeyey ee Butros ayaa ku dhawaaqaya inuu Ciise yahay boqor. (Eeg Falimaha Rasuullada 2:22-36.) Mowduuca Injiilka udub-dhexaadka u ahi waa in marka aad idiguna boqorka isu dhiibtid, aad boqortooyada Ilaahay qayb ka noqon kartid. Ciise waxaa caadiyan loogu yeedhaa “Masiix” (eg aayadda 1); tani waa darajo khaas ah oo ku saabsan boqorka uu Ilaahay ballanqaaday inuu innaga ina siiyo.\nInta kale ee cutubku waxay sheegeysaa wax ku saabsan dhalashadii Ciise. Magaca hooyadiis waxaa la odhan jirey Maryan, oo iyadu bikrad bay ahayd ilaa iyo intii uu isagu ka dhalanayey. Ka dhalashada bikradu waxay u eg tahay mid aan suurtogal ahayn. Taasina waxay ku dhacday waayo waxaynu innagu ognahay inaanay suurtogal ahayn inayn waxyaalo noocaas oo kale ahi dhacaan, iyaga oo awoodda Ilaahay ku dhaca mooyaane. Tani taariikhda hal mar uun bay ka dhacday. Sidii Aadan oo kale, isagu Aabbe adduun ama bini’aadan ah muu lahay, laakiinse Yuusuf ayaa Ciise sidii cunuggiisii oo kale u qaatay ama u soo koriyey. Aadan wuxuu ahaa qofkii ugu horreeyey; Ciise wuxuu ahaa kii ugu horreeyey ee nooc cusub oo bini’aadanimo kuwaas oo aad adigu ka mid noqon kartid ama ku biiri kartid. Noocan cusub ee bini’aadanimo jidh ahaan tii hore kama duwana; laakiinse ruuxiyan ayay kaga duwan tahay. Ciise wuxuu dib inoogu soo celinayaa Ilaahay si aynu ugu noolaano sidii carruurtii Ilaahay. Waa sababtaa ta isaga loogu yeedho “Aadan-kii ugu dambeeyey.” (Eeg 1 Korintos 15:45.)\nMuhiimadda magaca “Ciise” waxaa lagu sharaxay ayaadda 21. Af-Cibraaniga magaciisu waa Jehoshua, oo macnihiisu yahay “Rabbigu waa badbaado.” Rabbiga Ilaaha ah ayaa Ciise soo diray si uu innaga inooga badbaadiyo cawaaqibaadka dembigeena (ficilladeena ama dabeecadaheena khaldan.)\nAayad ay tahay in la xasuusto—”Oo waxay umuli doontaa wiil, magiciisana waxaad u bixin doontaa Ciise, waayo, dadkiisa ayuu dembiyadooda ka badbaadin doonaa.” (Matayos 1:21)\nDuco—Rabbiyow, adigu waad og tahay inaan badanaa dembaabo (oo aan khalad galo), xataa marka aan doonayo inaan wax wanaagsan sameeyo. Fadlan naxariistaada aawadeed iga saamax ficilladayda khaldan oo maanta igu rid wadada saxda ah. Oo inta aan Injiilka baranayo igu caawi inaan fahmo ka uu Ciise yahay iyo wixii uu aniga ii sameeyey. Noloshaydu ha noqoto sida aad adigu la dooneyso. Aamiin.\nPosted in 28 days with Matthew, LecturesTagged biblestudy, book, new testament\nVideoga ugu dambeeyey\ndhimashadda iyo sarakicidda\n28 Maalmood: Maalinta 3aad\n28 Maalmood: Maalinta 2aad\nIlaahay na caawi\nCopyright © 2021 Akhbaarta Wanaagsan – OnePress theme by FameThemes


Akhbaarta Cudurka Koroonaha oo Ku Qoran Afka Somaliga - City of Minneapolis\nAkhbaar xayaysiin, macluumaadka xidhiidhka, baaritaanka COVID-19 oo lacag la’aan, liiska gargaarka iyo xaaladaha degaanka.\nMask sign for businesses Somali\nTalaalka COVID-19 ama cadeynta sheybaarka ayaa lagaa doonayaa si aad u gasho goobaha cuntada iyo cabitaanka\nLaga bilaabo 19ka Janaayo qof kasta oo galaya goobaha iibiya cuntada iyo cabitaanka ee Mineeapolis waxaa laga doonayaa inuu keeno cadeyn muujineysa inuu qaatay dhamaan talaalka COVID-19 ama natiijada sheybaarka PCR oo la qaaday sadex maalmood gudahood oo cadeeynaysa in aadan qabin cudurka. Shuruudahan waxa ay ka dhaqan galayaan 26ka Janaayo dhamaan goobaha dadweynuhu isugu yimaado ee tigidhada lagu galo. Maanta, Duqa Magaalada waxa uu saxiixay amarka xaaladda degdegga ah ee 2022-5.\nTalaalka COVID-19 waxa uu yareeyaa xaaladda khatarta ee keeni karta in bukaanka cisbitaalka loo dhigo COVID-19 iyada oo cilmi baaristu cadeysay inuu yareeyo faafinta cudurka ee dadka aanay ka muuqan wax calaamado ah. Iyada oo lagu xoojinayo amarkii xirashada af daboolka ee dhamaan goobaha dadweynaha, sharcigan degdegga ah waa mid loola jeedo in lagu ilaaliyo caafimaadka dadweynaha, yareynta culayska saaran isbitaalada iyo shaqaalaha caafimaadka, iyo in dugsiyada iyo goobaha ganacsigu furnaadaan.\nDadka iyo goobaha ganacsiga ee amarkan uu khuseeyo\nAmarka la xiriira talaalka waxa uu khuseeyaa goobaha iibiya cuntada iyo cabitaanka oo ay ka mid yihiin:\nGudaha makhaayada, goobaha lagu qaxweeyo, iyo goobaha qaxawaha ee leh meel la fariisto (tusaale ahaa goobaha qaxwaha, jimicsiga)\nGoobaha ciyaaraha ee lagu dhex iibiyo cunto iyo cabitaan goobta lagu cuno.\nGoobaha madadaalada sida tiyaatarada iyo ciyaaraha bowling ee lagu iibiyo cuntada iyo cabitaanka laguna dhex cuno.\nGoobaha kulamada lagu qabto (haddii lagu qeybiyo cunto), goobaha xafdladaha, iyo cuntada(haddii ay goobtaasi gaar u tahay makhaayad).\nWaxyaabaha laga reebayo:\nWaxaa ka reeban ilmaha ay da’doodu ka yar tahay 5 jir oo si fudud looga baari karin COVID-19, ciyaartoyda, bandhigayaasha, iyo shaqaalaha la shaqeeya, (sida tababarayaasha, macalimiinta iyo shaqaalaha kale) ee bandhig ku sameynaya goob dadaweynaha u furan; K-12 iyo goobaha caruurta lagu hayo; isbitaalada, goobaha dadku isugu yimaado ee ka baxsan guryaha ama goobaha caafimaadka; goobaha cuntada diyaarsan laga qaato, cuntada iyo cabitaanka goobaha cibaadada, cuntada banaanka lagu cuno, cuntada dukaamada lagu iibiyo, iyo goobaha kale ee cunada iibiya iyo waxyaabaha kale marka laga reebo goobaha leh kuraas la fariisto oo lagu cunteeyo ee dukaanka gudihiisa; goobaha maraqa iibiya, iyo kuwa u adeega dadka aad u nugul (sida cuntada dadka ay dadka u diyaariyaan).\nDadka waa in ay soo gaarsiiyaan 311 goobaha sharciga jabiya.\nMacluumaad dheeraad ah waxa aad ka heli kartaan bogga internetka ee Magaalada.\nWaajib ka dhigidda af daboolka\nQof kasta oo ku sugan goob dadweynaha u furan ee Magaalada Minneapolis waa inuu xirtaa af dabool laga bilaabo 6da Janaayo. Duqa Magaalada Frey ayaa saxiixay amarka xaaladda degdegga ah ee 2022-1 kaasoo dib loo soo celinayo sharciyada xirashada af daboolka ee shaqaalaha, dadka ka adeeganaya iyo dadka booqanaya goobaha ganacsiga. Macluumaad dheeraad ah oo ku saabsan waajib ka dhigidda xirashada af damboolka waxa aad ka heleysaan bogga internetka ee magaalada.\nBalaarinta ku meel gaarka ah ee ganacsiga\nGoobaha waxa ay si ku meel gaar ah ganacsigooda ugu fidin karaan dhismahooda si u ilaaliyaan caafimaadka shaqaalaha iyo macaamiishooda xaaladda caafimadka dadweynaha ee degdegga ah ee COVID-19. Macluumaad dheeraad ah oo ku saabsan waajib ka dhigidda xirashada af damboolka waxa aad ka heleysaan bogga internetka ee magaalada.\nSidee ayaad ku heli kartaa talaalka lacag la’aanta ah:\nIsticmaal bogga internetka ee gobolka Khariidadda Goobaha Talaalka si aad u ogaato goobta kuugu dhow.\nHalkan ka hubi balanta talaalka Vaccines.gov, halkaas oo aad ka raadsan karto balanta iyo nooca talaalka (sida, Pfizer).\nLa xiriir dhakhtarkaaga caafimaadka ama farmashiyaa degaanka aad degan tahay.\nKhadka Telefoonka ee Waaxda Caafimaadka ee Gobolka Minnesota ee CoVID-19 1-833-431-2053 laga bilaabo 9ka aroornimo ilaa 7da aroornimo Isniinta-Jimcaha, 10ka aroornimo - 6da galabnimo Sabtida.\nKa ogow wax intaa u dheer.\nMacluumaadka Tallaalka COVID-19\nTallaalku waa u bilaash qof walba\nUma baahnid caymis caafimaad ama kaar aqoonsihadi aad is tallaalaysid.\nCOVID-19 vaccine information - Somali\nKu xidhnow tallalkaaga COVID-19 ama wac 833-431-2053.\nKa hel rugaha iyo saacadaha:\nHadii aad ka shaqeyso Minneapolis, waxa aad xaq u leedahay inaad u isticmaasho saacadaha jirida ee kuu yaal inaad ku aado balanta talaalka iyo ka soo kabashada aramida talaalka.\nU isticmaal saacadaha jirada talaalka: Sick time and vaccinations - Somali\nHalkan kala soco xaaladaha COVID-19 ee Minneapolis\nAmarka Joojinta Guri ka Saaritaanka ayaa dhammaanaya.\nBaro xuquuqdaada. Calaamadso taariikhahan. Baro waxa aad samayn karto si aad gurigaaga ugu sii nagaato.\nSu'aalaha Inta Badan la Waydiiyo ee Joojinta Ka soo bixitaanka Guri ka Saaritaanka\nBarnaamijka Gargaarka Guryaha ee COVID-19 RentHelpMN.gov\nWaxaad xaq u leedahay inaad diido inaad ka shaqayso xaaladaha aad adiga, aaminsanaantaada, aad si macquul ah u aaminsan tahay inaad ku dhowdahay in ay kusoo gaarto khatar dhimasho ama waxyeelo jireed. Aaminaad macquul ah oo aad aaminsantahay in ay jirto khatar dhimasho ama waxyeelo jirka ah oo halis ah waxaa ka mid ah in aad si macquul ah u aaminsantahay in shaqaalaha loo xilsaaray inuu ku shaqeeyo hab aan amaan ahayn ama caafimaad xumo leh oo wadata cudurada faafa. Coronavirus waxaa loo tixgeliyaa inuu yahay cudurwade faafa.\nGanacsiyada dhibaato ka soo gaartay COVID-19 waxa ay codsan karaan gargaar oo uu ka mid yahay gargaar maaliyadeed. Guji halkan si aad u hesho macluumaad dheeraad ah oo ku qoran afka Ingiriisiga ama la soo xiriir Kooxda Caawisa Ganacsatada Yaryar ee 612-673-2499 ama iimeyl SmallBusiness@minneapolismn.gov.\nWaxa aan doonayaa in la iga caawiyo waxyaabo kale oo aan halkan lagu sheegin\nUnited Way 211 waxa aad ka heli kartaan macluumaad dheeraad ah oo ku saabsan guriyeynta, cuntada, bixinta kharashka biyaha iyo korontada ee Minnesota. Soo wac 2-1-1, fariin ku soo dir nawaaxiga (ZIP code) ee 898-211, ama soo booqo www.211unitedway.org si aad fariin internetka kula hadasho qof ka tirsan shaqaalaheena oo ku caawin kara. Shaqaalaha 211 waxaa la heli karaa 24/7 kuwaas oo dhageysanaya baahidaada kuna siinaya halka ugu haboon ee aad caawinaad ka heli karto iyo barnaamijyada aad ka faa’iideysan karto.


4 sano kadib waxqabadka Shariif Xasan ee K/G waxaa saaran calaamatu su’aal?!! - Caasimada Online\nHome Warar 4 sano kadib waxqabadka Shariif Xasan ee K/G waxaa saaran calaamatu su’aal?!!\n4 sano kadib waxqabadka Shariif Xasan ee K/G waxaa saaran calaamatu su’aal?!!\nBaydhabo (Caasimadda Online) – Waxaa la marayaa Bilihii ugu dambeeyey ee waqtiga xukunka Maamulka Koonfur Galbeed Ee Shariif Xasan Shiikh Aadan waxaana lagu isku diyaarinayaa doorasho xasaasi ah.\nDhawr sano ka hor waxaa Baydhabo lagu doortay Shariif Xasan Sheekh Aadan, dadka la socda siyaasadda dalka guud ahaan gaar ahaan Koofur Galbeed waxaa ay is lahaayeen Aden waxaa uu xoogga saari doonaa Amniga, dhaqaalaha, dib u dhiska, dib u heshiisiinta iyo in Koofur galbeed noqoto Maamul la tartami kara Puntland iyo Somaliland, lakiin afar sano Sharif Xasan waxqabadkiisa waxaa saaran Calaamatu Su’aal?!!\nNovember 17, 2014 ayey aheyd markii magaalada Baydhaba ee xarunta gobalka Bay uu ka dhacay doorashada madaxweynaha maamulka Koonfur Galbeed ee Soomaaliya, iyadoo xilka madaxweyne loo doortay Shariif Xasan Sheekh Aadan, goobta ay ka dhaceysay doorashada waxaa ku sugnaa 396 ergo, waxaana xilkaasi u musharaxnaa 5 xubnood.\nShariif Xasan Sheekh Aadan oo hogaaminayay tobaneeyo Xildhibaano ayaa waxyar ka hor doorashada ka degay Baydhabo isagoo khudbad gaaban oo murashaxnimo ka hor-jeediyay ilaa afar boqol oo ergo oo lagu waday in ay doortaan Madaxweynaha Maamulka Koofur Galbeed.\nSharif Xasan waxaa uu khudbadiisa ku yiri“Waxaa halkan ka cadeynayaa inaan ahay musharax u taagan Madaxweynaha Maamulka Koofur Galbeed, waxaa idinka codsanayaa inaad codkiina isiisaan, waxaa ku dadaali doonaa Cadaalad”\nShariif ayaa sheegay in shirka uu waqti badan soo socday, isla markaana dadaal badan la geliyay, isagoo ku dhawaaqay in hadii uu ku guuleysto uu wax ka qaban doono arrimaha ammaanka, horumarinta deegaanada maamulka iyo sidii dadka deegaanadaas uu cadaalad ugu fali lahaa.\n“Hadii aad ii doorataan waxaa ka shaqeyn doonaan amniga, horumarka, ammaan haduu jirin dowlad ma jirto, ammaan haduu jirin cibaado ma jirto, horumar ma jiro, iskuul lama aadayo, waxaa rabaa inaa ila shaqeysaan hadaa ku guuleysto, taladiina ayaa ku shaqeyn doonaa, sida odayaasha dhaqanka, culumaa’udiinka, dhalinyarada iyo aqoonyahanada”ayuu yiri Shariif Xasan.\nShariif-ka oo sii hadlayay ayaa sheegay inuu ka shaqeyn doono sidii dowladda Federaalka uu xiriir dhow ula yeelan lahaa, isla markaana aan la shaqeyn karin hadii aan xiriir la laheyn dowladda dhexe.\nSidoo kale Shariif Xasan waxaa uu ballan qaaday in uu xiriir fiican la yeelan doono maamullada dariska la ah Koofur Galbeed.\nDoorashada oo si degdeg ah u dhacday waxaa kasoo horjeestay Jawaari oo waqtigaas ahaa Guddoomiyaha Baarlamaanka isagoo ku tilmaamay in aanu aqoonsan doonin natiijada ka soo baxda doorashada shirka Baydhabo.\nWaxaa kaloo isla maalintaas Shir ka dhacay magaalada Baydhabo loogu doortay Cali Maxamed Yusuf (Cali Shukur) inuu noqdo Madaxweyne saddexda gobol.\nHadabada Maxaa Ka Fulay Ballamihii uu Sameeyay Sharif Xasan Sheekh Aden:\nShariif Xasan Shiikh ayaa sameeyey ballan qaadyo aad u badan mana jiraan illaa hadda hal ballan oo uu fuliyey Shariif Xasan tan iyo markii uu noqday Madaxweynaha Koonfur Galbeed.\nInta badan Waqtiga Shariif Xasan wuxuu uga dhammaaday xil magacaabis, Xil kaa qaaadis, Safar debadda iyo gudaha ah iyo sida uu u difaacan lahaa danihiisa Siyasadeed halka uu u shaqeyn lahaa dadweynaha Koonfur Galbeed oo wax badan uga fadhiyey.\nDhibaatooyinka qabsaday Shariifka waxaa ka mid ah 4 bil ayey u qaadatay uu dhameystiro Wasiiro ay maamulka Koofur Galbeed yeeshaan, March 4, 2015 ayuu Sharif Wasiiradiisa dhameystiray.\nLaga bilaabo maalintaas lama maqlo waxqabadka wasiirada maamulka Koofur Galbeed, lamana oga caqabadaha hortaagan in ay shaqeeyaan.\nSharif Xasan muddada maamulkiisa uu jiray waxqabadkiisa waxaa ka mid magacaabista wasiirada koofur galbeed, Magacaabista qaar ka mid ah guddoomiyeyaasha degmooyinka 3-da gobol, dhismaha Madaxtooyada maamulka ee bishii April 10, 2015 iyo booqasho uu ku tagay Marka, Baraawe iyo Afgooye iyo meelo kale.\nAugust 11, 2015: Shariif Xasan ayaa tagay magaalada Baraawe isagoo sheegay in ay tahay Baraawe xarunta maamulka, waxaa kaloo uu halkaas u tagay in uu ka furo mashaariic kala duwan oo ay ka mid yihiin dhismaha Garoon diyaaradeed iyo Deked cusub, ilaa haddana ma jirto wax ka hirgalay Magaaladaas wuxuuna maamulkiisa weli ku shaqeeyaa Magaalada Baydhabo.\nWaxaa kaloo Sharif Xasan lagu xasuustaa ka qeybgalka shirar dhexmaray dowladda iyo maamul goboleedyada, kuwaas oo ka kala dhacay Garoowe, Muqdisho iyo Kismaayo, sidoo kalana wuxuu qeyb weyn ka qaatay iska hor keenidda Dowladda Dhexe iyo Maamul Goboleedyada.\nDhibaatooyinka Maamulka Koofur Galbeed:\nGobollada Maamulka Koofur Galbeed waxaa ka jiro dhibaatooyin xagga amniga ah, waxaa xiran waddooyin ku yaalla gobolka Bakool, arrintaas oo hor istaagtay in gargaar iyo waxyaabo kale la gaarsiiyo dadka deegaanka.\nBaydhabo oo ah Fadhiga Madaxweynaha Koofur Galbeed iyo Xukuumadiisa, Waxaa la weeraray Madaxtooyada maamulkaas, xiligaas waxaa joogay Sharifka.\nMarch 12, 2015: Dagaal ka dhacay xarunta Madaxtooyada Baydhabo waxaa ku dhintay 6 qof uu ku jiro Mid ka mid ah raggii weerarka qaaday iyadoo goobta ay ku geeriyoodeen ragii kale ee dagaalka la galay ciidanka AMISOM.\nWaxaa kaloo la weeraray gurayaha mas’uuliyiinta qaar sida Guddoomiye ku xigeenkii hore ee degmada Baydhabo Maxamed Isaaq Ibraahim Aflow iyo Wasiir ku xigeenka wasaarada Xannaanada Xoolaha ee maamulka KMG ee Koonfur-galbeed Soomaaliya.\n3-da gobol ee maamulka Koofur Galbeed waxaa ka jirta dhibaato banii’aadamnimo oo xoogan, dadka ma helaan adeegyadii ay u baahnaayeen sida waxbarsho, Caafimaad, Biyo iyo xitaa shaqo.\nGuddoomiyihii hore ee baarlamaanka Soomaaliya Sheekh Aadan Maxamed Nuur Madoobe ayaa sheegey in gobolka Bakool ay ka jirto xaalad bini’aadanimo oo halis ah, iyada oo uu gobolka guud ahaan yahay mid go’doonsan.\nWaxa uu sheegey in ay nasiib darro tahay in raashiin gargaar oo loogu talogalay dadka gobolka Bakool la leexsaday.\nKoofur Galbeed waxaa dhibaato ku haya isbaarooyin, kuwaas oo horseeday cabsi joogta ah, Taliyaha guutada Shanaad ee ciidamada xoogga dalka Cabdullaahi Xuseen ayaa sheegay inay ku guuleysteen in ay qaadaan Isbaarooyin badan oo yaallay deegaanno ka mid ah Shabellaha Hoose, Lakin howlgal kasta waxaa dib loo soo celiyaa isbaarada.\nMaamulka deegaanka Mareerey ee gobalka Shabellaha Hoose ayaa sheegay in wadada isku xirta deegaankaasi iyo degmada Afgooye lagu kufsaday 5 Haween ah, dhibkaas waa inta la maqlay, laakiin dadka deegaanka waxaa ay sheegayaan in ay soo laalaabato.\nHaween badan ayaa lagu kufsaday Jidadka deegaanada uu maamulkaas ka taliyo tan iyo markii uu Shariif Xasan noqday Madaxweynaha Koonfuir Galbeed, taas badalkeeda Shariifka wuxuu isaga mashquulsan yahay safar iyo dagaalo siyaasadeed oo danta guud aan ku jirin.


Xasan Sheekh oo shaaca ka qaaday abaal Imaaraadka Carabta ay u galeen Somalia - Caasimada Online\nHome Warar Xasan Sheekh oo shaaca ka qaaday abaal Imaaraadka Carabta ay u galeen...\nXasan Sheekh oo shaaca ka qaaday abaal Imaaraadka Carabta ay u galeen Somalia\nMuqdisho (Caasimada Online)- Madaxweynihii hore ee Soomaaliya Xasan Sheekh Maxamuud oo xalay ka qeyb galay madal loogu magac-daray Doodsan oo su’aalo lagu weydiinayey ayaa wax laga weydiinayey waxa uu kala socdo cilaaqaadka xumaaday ee Soomaaliya iyo qaar ka mid ah dalalka Carabta, sida Imaaraadka, Sacuudiga iyo Masar.\nDowladda uu hoggaamiyo madaxweyne Farmaajo iyo qaar ka mid ah dalalka Carabta, sida Imaaraadka Carabta ayuusan ka dhaxeyn cilaaqaad wanaagsan, waxuuna khilaafku xoogeystay markii ay isku dhaxeen dalalka Khaliijka oo Soomaaliya ay garab istaag u muujisay dowladda Qatar.\nMadaxweyne Xasan Sheekh ayaa sheegay in dowladda Soomaaliya ee uu hoggaamiyo madaxweyne Farmaajo ay ku abaal dhacday dalalkii Carabeed ee Soomaaliya sida weyn u soo garab istagay markii ay liidatay.\n“Dalkaan markii uu burburay, oo ganacsatadeenii ay hantidooda la carareen, nin kasta waxa uu magan-geliyo ka helay caasimadda Imaaraadka ee Dubai, shirkadeheena si ay aduunka ula macaamilaan waxaa laga diiwaan geliyey Dubai, maadaama sharciyaddii dalkeennu ay burburtay, Compony Soomaaliya ka jira oo macno leh oo aan Dubai xafiis ku laheyn ma jiro, Jaamacadaha ku yaalla dalka Imaaraadka boqolaal arday Soomaaliyeed ah ayaa dhigata,” ayuu yiri Xasan Sheekh.\nSidoo kale waxa uu sheegay intii uu talada dalka hayey in cilaaqaadka Soomaaliya iyo Imaaraadka uu gaaray in Imaaraadku inta dhul naga siiyey Dubai, inuu hadana noo dhisay, si loo dejiyo safaaradda Soomaaliya, maadaama aysan Soomaaliya heysay xilligaas dhaqaale ay ku dhisato, kuna iibsato dhul.\nXasan Sheekh ayaa yiri, “Dowladda Imaaraadku inta na siisay dhul, ayey nooga dhistay guri laba dabaq ah, guri kale oo safiirku dego oo laba dabaq ah iyo hool weyn oo jaaliyadda Soomaaliyeed lagu kulmiyo, waxaan idiin tiri karaa niman dhakhaatiir ah oo dalka Imaaraadka u dhashay oo maanta Muqdisho ku daaweeya dadka Soomaaliyeed, waxay noo fureen isbitaal si bilaash ah loogu daaweeyo dadka Soomaaliyeed kuwooda ugu nugul.”\nWaxuu intaas ku sii daray Xasan Sheekh, “Imaaraadku waxuu noo dhisay xero ay noogu tababareen qaar ka mid ah ciidamada aan maanta shinsaneyno, xero ay saraakiishu degaana horteeda ayey ka dhisayeen, iyadoo qabyo ah ayaa laga ceyriyey oo weli waa qabyo.”\nSidoo kale dalka Sacuudiga ayuu sheegay in xilliyo adag uu dadka Soomaaliyeed ka iibsaday xoolahooda, isla markaana kumanan shaqaale Soomaaliyeed ah ay hadda ka howlgalaan gudaha Sacuudiga, marar badana ay noo balan qaadeen inay nala gelayaan heshiis ay shaqa abuur ugu sameynayaan dhalinyarada Soomaaliyeed.\n“Anigu Carab cadaawad noo qabta, oo na dulmineysa, oo nagu taagan ma arkin, waxa naloo sheegayo waa been waxba kama jiraan, Masar maanta ardaydeena ayaa Jaamacadaha ka dhigta, saraakiisha maanta hoggaamisa militerigeena Masar ayaa wax soo bartay, war dadka laguma abaal dhaco, beena lagama sheego, borabagaandana laguma furo,” ayuu hadalkiisa ku sii daray madaxweynihii hore ee dalka Xasan Sheekh.\nIsagoo sii hadlaayey ayuu yiri, “Eritrea maxay noo qabatay? War dadka in caqliga laga xado maaha, Isaias Afwerki iyo dadkiisa reer Eritrea, Soomaaliya maxay u tareen? Anigaa idiin sheegayee midowgii Maxaakiimtii Soomaaliya ee ARS markii ay carareen ayey magan-geliyo siiyeen, war maanta yaanala dhihin Afwerki iyo dalkisa Eritrea ayaa walaal ah oo Jabuuti ayaa cadaw ah.”\n“Jabuuti maanta anagey nooga baahneed garab istaag oo cadawgooda Eritrea uu ciidamo iyo dhulba ka heystaa, yaa arkay Iskuul iyo isbitaal ay Eritrea noo dhistay? War dadka Soomaaliyeedow indhihiina fura, waxaa la isku deyaan in caqliga la idinka xadee” ayuu yiri Madaxweynihii hore ee Soomaaliya Xasan Sheekh Maxamuud.


Somalia: Madaxii Sirdoonka Al Shabaab oo Nairobi loo qaaday - Wargane News\nHome Somali News Somalia: Madaxii Sirdoonka Al Shabaab oo Nairobi loo qaaday\nSomalia: Madaxii Sirdoonka Al Shabaab oo Nairobi loo qaaday\nSakariye Ismaaciil oo ahaa madaxii sirdoonka kooxda Al shabaab oo todobaadkan isku soo dhiibay ciidamada dowlada Soomaaliya ee ku sugan degmada Ceel Waaq ayaa la sheegay in loo qaaday caasimada Kenya ee Nairobi.\nSarkaalkan ayaa kamid ahaa hogaamiyayaashii sare ee Al shabaab oo ay horey dowlada Maraykanka u dul dhigtay lacago badan soo qabashadooda, ayaa waxaa lagu waday inuu loo qaado magaalada Muqdisho si loogu wareejiyo ciidamada nabadsugida ee dowlada Soomaaliya.\nBalse wararka hada soo baxaya ayaa sheegaya in sarkaalkan ay la wareegeen ciidamada Kenya kuwaasi oo diyaarad kasaaray airporka Wajeer taasi oo usii gudbisay magaalada Nairobi.\nWaxaa la filayaa in dowlada Kenya sarkaalkan dooneyso inay wareysiyo kala yeelato falalkii isugu jiray Qaraxyada iyo weerarada oo ay kooxda Al Shabaab ka geysteen gudaha dalka Kenya.\nIsa-soo dhiibida Sakariya Ismaaciil ayaa kusoo beegmaya xili uu dhawaan Madaxweynaha Dowlada Federaalka Soomaaliya Xassan Shiikh Maxamuud ku dhawaaqay in cafis loo fidin doono dadka u dagaalamaya Al Shabaab hadii ay isu soodhiibaan dowlada.\nMacada in sarkaalkan loo dhoofiyey Nairobi dib loogu soo celin doono gacanta dowlada Soomaaliya iyo in kale.\nDowlada Soomaaliya ayaan weli si rasmi ah uga hadlin sarkaalan la sheegay inoo loo qaaday Nairobi xili la filayey in la keeno Muqdisho, waxaana jira saraakiisha ciidamada Soomaaliya ee ku sugan gobalka Gedo inay xaqiijiyeen in Sakariya loo qaaday Nairobi.


Man Utd iyo Spurs oo isku heysta daafaca Udinese Benatia. - Caasimada Online\nHome Warar Man Utd iyo Spurs oo isku heysta daafaca Udinese Benatia.\nMan Utd iyo Spurs oo isku heysta daafaca Udinese Benatia.\nMehdi Benatia ayaa diirada u saaran kooxaha Ingiriiska ka dhisan Manchester United iyo Tottenham xidiga kooxda Udinese Mehdi Benatia ayaa soo dhoweeyey wararka la xiriirina midkood kooxaha Manchester United ama Tottenham inta uu Janaayo suuqu furan yahay, sida uu qoray wargeyska Metro.\nCiyaaryahaka ku dhashay Faransiiska balse asal ahaan kasoo jeeda dalkaMoroccoayaa 20 kulan u saftay xulkiisa waana mid ka mid ah daafacyada heerka caalami ee Yurub ka ciyaara, wuxuuna 2010kii Udinese kaga soo biiray kooxda Clermont.\nWaxaa sanadihii lasoo dhaafay daafacaan si aad ah loola xiriirinayey kooxaha ugu tunka weyn Spanish-ka Real Madrid iyo Barcelona, halka la ogyahay in kooxaha Premier League ay wakiilo daawada u dirayeen xidigaan 18kii bilood ee lasoo dhaafay.\nHadii ay Udinese Janaayo midkood United ama Spurs ka iibineyso daafacaan waxaa la ogyahay inay ku xiri doonto madaxiisa 15 milyan oo ginni.


Nairobi, 29 Dec 2002 (MOL) - Wararka ka imaanaya magaalada Nairobi ayaa sheegaya in doorashooyinkii wadankaas uu ku guulaystay ninka lagu magacaabo Mwai Kibaki oo hogaaminayay mucaaraadka wadanka Kenya ee "National Rainbow Coalition (Narc)". musharaxa xisbiga talada haya Uhuru Kenyatta ayaa sheegay in doorashooyinka looga guulaystay.\nMadaxweynaha Kenya Danial Arap Moi ayaa sheegay in lala shaqeeyo madaxweynaha cusub ee la doortay, waxuuna ciidanka iyo poliskaba amar ku faray inay hadda ka dib ka amar qaadanayaan Mwai Kibaki. Dawlada Kenya ayaa moodaa inay si nabad galyo ah uga gudbeen qalalaase ka dhalan karay Doorashooyinkan oo caadiyan Dawladaha Afrika aysan ku guulaysan qabashadooda.\nDadyoga ku nool bariga Afrika ayaa la filayaa inay arintaan ka tusaale qaataan, iyadoo la filayo in doorashooyin la mida lagu arki doono wadamo badan oo afrikada bari ah. dhinaca kale Somalida Kenya ayaa iyagu waxaad moodaa inay wali daacad u yihiin xisbigii talada wadanka hayay ee Kanu. arintaas ayaa laga yaabaa inaysan Dawlada cusub oo aqlibiyad badan ka haysata qabiilka Kuukuuyada oo wadanka ugu badan aysan soo dhawayn Somalida wadanka iyo qaxootiga Somalida oo tiro badan ku jooga.\nBosaaso, 29 Dec 2002 (MOL) - Wararka ka imaanaya magaalada Qardho ee gobolka Bari ayaa sheegaya in deegaankaas wali ka jirto cabsi laga qabo dagaal ka qarxa deegaankaas. magaalada Qardho ayaan haba yaraatee aan laga helayn wax wara iyadoo qadkii isgaarsiinta ee telefoonada iyo fooniyayaasha ay wali go'an yihiin. wararka illaa hadda la helayo ayaa ka imaanaya dad socdaalka ah ee soo gaaraya magaalada Bosaaso. magaalada Qardho gudaheeda ayaa waxaa lagu dilay todobaadkaan gudoomiyihii degmada allaha u naxaristee Abdirisaaq Maxamed Jaamac, dilka gudoomiyaha ayaa waxaa ka soo baxaya warar isqilaafsan. gudoomiyaha ayaa waxaa toogasho ku dilay nin dablay ah. ninkaas ayaan wali la soo xaqiijin in gacanta lagu dhigay iyo in kale.\nCiidanka Daraawiishta Puntland ayaa la sheegay inay hadda kaabiga u fadhiyaan boholaha dhuudo oo ay ku sugan yihiin ciidamo wali taageersan Jamac Cali Jamac. dad badan ayaa isweydiinaya xikmada ka dambeysa dagaalk hadda ka qarxa Puntland iyadoo Somali oo dhan isugu tagtay magaalada Eldoret sidii ay u heshiin lahaayeen.\nMaxaad kala socotaa General Cadde Muuse iyo sidii uu ku tagay deegaanka dhuudo\nBosaaso, 29 Dec 2002 (MOL) - Ciidanka Jaamac Cali Jaamac ee ku sugan deegaanka Dhuudo ayaa hadda waxaa hogaaminaya General Cadde Muuse oo dhawaan ciidankaas kaga soo biiray magaalada Ottawa ee Dalka Kanada. General Cadde Muuse oo ahaa Sarkaal ka mida ciidankii xooga Dalka haatana ah nin da'weyn ah kana soona qabtay shaqooyin kala duwan Dawladihii hore, kana mid ahaa jabhadii SSDF ayaa ah nin lagu yaqaan nabada jeceylka. dad badan ayaa wali waxay isweydiinayaan sida uu ku tagay General Cadde Muuse deegaanka dhuudo. Warar magaalada Ottawa la isla dhex marayo ayaa sheegaya in Generaalka dad ay isku beel yihiin u sheegeen in uu hogaaminayo gudi nabadeed oo wada hadal la yeelan doona Maamulka Cabdulahi Yusuf.\nQorshahaas General Cadde Muuse lagu geeyay deegaanka dhuudo ayaa ka dib isku badalay mid milatary iyagoo taageerayaasha Jamac Cali Jamac baahi u qabeen inay helaan sarkaal ciidan oo leh magac uu ku soo jiidan karo taageerayaal ciidan oo iska Caabin kara Daraawiishta Puntland. arintu si kastaba ha ahaatee dad aqoon u leh sarkaalka ayaa noo sheegay inaysan suuragal ahayn in General Cadde Muuse oo Puntland dibada uga maqnaa 20 sanno haatan dib ugu noqdo isagoo hogaaminaya jabhad hubaysan.\nWaxaa ka mida Faaqidaada Radiogalkacyo:28/12/02\n1) Amaanka magaalada Muqdishu oo ka sii daraya.\n2) Maamulka Somaliland oo soo jeediyay in xal nabadeed loo helo Sool iyo Sanaag\n3) oday ka mida odayaasha gobolka Mudug oo ka hadlaya nabadgalyada gobolka.\nWaxaa ka mida Faaqidaada Radiogalkacyo:27/12/02\n1) waraysi lala yeeshay Dahir Mire Jabril oo xubin ka ah gudiga diyaarinta Dastuurka iyo arimaha Fedraalka.\n2) Maamulka Isku magacaabay Somaliland oo ka hadlay arimaha Sool iyo Sanaag.\n3) Laba beelood oo dagaal ku dhex maray magaalada Muqdishu iyo warar kale.


Wasaarada Dhalinyarada iyo Ciyaaraha ee Xukuumada Soomaaliya ayaa soo saartay isku aadka tartanka maamul goboleedyada dalka oo 7-da bishan ka furmaya magaalada Muqisho.\nIsku aadka ayaa wuxuu ka koobanyahay 2 horin oo kala ah A iyo B, iyadoo horin waliba wada galay 3 kooxood maadaama tartanka ay ka qeyb galayaan 6 kooxood.\nHorinta koowaad ee A ayaa waxaa nasiib u yeeshay in ay wada galaan kooxaha Jubbland, Banaadir iyo Galmudug oo sanadkii la soo dhaafay tartankan qeybaha dhexe lagu reebay.\nHorinta labaad ee B ayaa waxaa wada galay kooxaha Hishabeelle, Koonfur Galbeed iyo Puntland oo tartankan difaacneysa isla markaana sanadkii hore ka adkaatay ciyaartooydii matalayay maamulka Jubbaland.\nMagaalada Muqdisho ayaa sanadkii labaad oo xiriir ah marti galineysa dhacdo ciyaareedkan oo ah mid aad u xiisa badan waxaa horay lagu madalsanaa in tartanka sanadkan uu ka furmo magaalada Kismaayo laakiin suurtagali waysay.\nWaxay ka dambaysay arintan markii Wasaarada Dhalinyarada iyo Ciyaaraha mamaulka Jubbaland ay sheegtay in Kismaayo aysan u diyaarsaneyn marti galinta tartankan, sidaasi darteedna codsatay in lagu qabto magaalada Muqdisho.\nTartanka maamul goboleedyada dalka ayaa la filayaa in todobaadkan uu ka furmo magaalada Muqdisho waxaana kulanka ugu horeeya ee tartanka sanadkan foodda is dari doona Ciyaartooyda Banaadir iyo kuwa Jubbaland\nAkhriso Sida ay isugu beegmaan Kooxaha Kubadda cagta ee maamulada.\nGuruub A: Jubbaland, Banaadir iyo Galmudug\nGurub B: Hirshabelle, Koonfur Galbeed iyo Puntand.\nKulanka ugu horeeyay waxaa la filayaa inay ciyaaraan Kooxaha Banaadir iyo Jubbaland maalinta Jimcaha ee soo socota.


Shabelle Media Network – Waa sidee xaaladda gobolka Sh/hoose?\nWaa sidee xaaladda gobolka Sh/hoose?\nMarka: (Sh. M. Network) Gobolka Sh/hoose oo caan ku ah wax soo saarka Dallagyada kala duwan ee dalkeena ka baxa ayaa xilligaani waxa xaaladdiisu ay u muuqataa mid dagaal oo ay isaga soo horjeedaan Ciidamada Dowladda, AMISOM oo dhinaca ah iyo kuwa Xarakada Al Shabaab.\nWariyeyaal u shaqeeya Warbaahinta gudaha iyo dibadda ayaa indha indheyn waxa ay u tageen degmooyin ka mid ah gobolkaasi oo ay ku jirtay Magaalada Marka ee Xarunta gobolka Sh/hoose halkaasi oo ay dhawaan la wareegeen Ciidamada Dowladda iyo kuwa AMISOM.\nCiidamada AMISOM ayaa fariisimo waaweyn ka sameystay goobihii ay kala wareegeen Al Shabaab, waxaana Taangiyada iyo gaadiidka gaashaaman oo ay wataan Ciidamada ay ku sugan yihiin hareeraha Magaalada Marka halkaasi oo laga dareemayo dhaq dhaqaaq ciidan kii ugu xoogganaa oo ay sameynayaan Ciidamada Midowga Afrika.\nSaraakiisha Ciidamada AMISOM oo qaarkood la hadlay Warfidiyeennada ayaa shaaca ka qaaday in qorshaha ku aaddan la wareegitaanka guud gobolka Sh/hoose oo qeybo ka mid ah ay ku sugan yihiin Al Shabaab uu yahay mid laga baaraan dagay.\nMarka laga tago abaabulka dagaal oo Ciidamada AMISOM iyo kuwa Dowladda ay ka wadaan gobolka Sh/hoose ayaa haddana dhinaca kale Al Shabaab waxa ay isku urursadeen deegaanno ka mid ah gobolkaasi oo iyana u muuqanaya in ay doonayaan in dagaalo ku dhufo oo ka dhaqaqa ah ay kula galaan Ciidamada Dowladda iyo kuwa AMISOM sida mararka qaarba dhacda.\nJeneral C/kariin Yuusuf Aadan Dhegabadan, Abaan duulaha Ciidanka Xoogga dalka ayaa Warbaahinta u sheegay in howlgalka Militari uu yahay mid guud ahaan saameynaya dalka oo dhan, marka laga reebo gobolka Sh/hoose oo magaalo Madaxdiisa dhawaan la wareegeen.\nGobolka Sh/hoose maahan gobol leh Istaraatiijiyad dhinaca Militariga ah, waayo waa dhul beereed inta badan dadka ku nool ay tacbadaan beeraha, iyadoo aysan meesha ka marneyn dhaqashada Xoolaha oo gobolka Hodan ku ah, ayna ku sugan yihiin dad dhaqda Xoolo aad u farabadan, waxaase laga war dhowrayaa xaaladda gobolka Sh/hoose oo iminka ku jira jawiga dagaal.


Wada-hadal loo furayo Puntland & Gal- Mudug (Yaa wada qorshahan cusub?) |\nWada-hadal loo furayo Puntland & Gal- Mudug (Yaa wada qorshahan cusub?)\norder Kamagra Flavored online cheap, acquire zithromax.\nWasiirka Wasaarada Gaadiidka iyo Duulista Hawada ee Xukuumada Somaliya Saciid Jaamac Maxamed (Qoorsheel), ayaa wuxuu daboolka ka qaaday in Wasaaradiisa ay wada hadalsiineyso Maamulada Galmudug iyo Puntland.\nMaamuladaan, ayaa waxay isku hayaan isticmaalka iyo Maamulka Garoonka Magaalada Galkacyo, taasoo dhalisay in maalmihii la soo dhaafay uu xayiraado ku yimaado duulimaadyadii caadiga ahaa, ee ka jiray Garoonka Galkacyo.\nWasiirka, ayaa waxa uu sheegay in Wasaaradiisa ay ku shaqo lee dahay murunka ka dhashay Garoonka Galkacyo, isla-markaana ay diyaar u tahay in ay isku soo dhaweyso labada dhinac.\nWasiirka waxa uu labada Maamulba ugu baaqay in Guddiyo u soo dirsadaan Magaalada Muqdisho, si ay ugu matalaan wada hadalada oo uu ugu baaqay inay yeeshaan Ra’iisal Wasaaraha Xukuumada Somaliya Dr. C/weli Sheekh Axmed Maxamed.\nIsagoo Saxaafada kula hadlaayay Magaalada Muqdisho, ayaa waxa uu ku celceliyay inaanay wax faa’iido haba yaaatee lahayn in la wada dagaalamo, haddii dagaalada sokeeye ay dadku ka daalleen.\nSidoo kale waxa uu labada dhinacba uu ugu baaqay inay joojiyaan waxyaabaha sababi kara in la wada dagaalamo, iyadoona uu midba midka kale uu ugu baaqay in nabadda uu ka shaqeeyo.\nMadaxweynaha Maamulka Galmudug Cabdi Xasan Cawaale (Qeybdiid), oo shalay shir jaraa’id ku qabtay Magaalada Galkacyo, ayaa sheegay in Galmudug ay dooneyso in si siman loo wada isticmaalo Garoonka Magaalada Galkacyo, maadaama uu ku sheegay mid ka dhaxeeya dadka degga Koonfurta iyo Waqooyiga Galkacyo.\nWasiirka Warfaafinta ee Maamulka Puntland C/weli Xersi Cabdulle, ayaa sheegay inaanay Puntland wax gorgortan ah ka geli doonin Maamulka Garoonka Galkacyo, iyadoo uu ku sheegay mid uun qayb ka ah Garoomada Garoowe iyo Boosaaso, oo si buuxdo ay Puntland kaga arrimiso.


Axmed Madoobe oo weji gabax iyo bahdilaad kala kulmay kulankii danjiraha Maraykanka (Cadeyn) | Xaysimo\nHome War Axmed Madoobe oo weji gabax iyo bahdilaad kala kulmay kulankii danjiraha Maraykanka...\nAxmed Madoobe oo weji gabax iyo bahdilaad kala kulmay kulankii danjiraha Maraykanka (Cadeyn)\nMadaxweynaha Jubbaland Axmed Madoobe, ayaa weji gabax kala kulmay Safiirka Maraykanka u fadhiya Somalia.\nDanjire Donald Yamamoto ayaa magaalada Nairobi kulan kula yeeshay madax ka tirsan Maamul goboleedyada Somalia oo halkaas siyaabo kala duwan u gaaray.\nWar Saxaafadeed kasoo baxay Safaaradda Maraykanka ee Muqdisho oo lagu faahfaahinayey kulamadaas ayaan marna lagu xusin in Axmed Madoobe uu yahay Madaxwaynaha Jubbaland, waxaana taas badalkeed loogu yeerey ”Hoggaamiyaha Jubbaland.”\nQoraalka Safaaradda ayaa si ka duwan Axmed Madoobe waxay madaxda kale ee Maamullada ku tilmaantay ”Madaxwanayaal.” waxayna dad badan arrintan u fasireen in Maraykanku uusan Axmed Madoobe u aqoonsaneyn Madaxweynaha Jubbaland, kuna mowqif yahay dowlada Somalia oo iyadu kal hore deyrisay.\nAxmed Madoobe oo sanadkii hore sheegtay inuu ku guulaystey doorasho ay Kismaayo ku qabteen taageerayaashiisa ayaan wax aqoonsi ah ka helin DF Somalia iyo Beesha Caalamka, marka laga reebo dalka Kenya.


Wararkii ugu dambeeyay Banaabax ka dhan ahaa Madaxweyne Qoor Qoor oo baaqday - Radio Risaala: Somali News Online\nHome Wararka Wararkii ugu dambeeyay Banaabax ka dhan ahaa Madaxweyne Qoor Qoor oo baaqday\nWararkii ugu dambeeyay Banaabax ka dhan ahaa Madaxweyne Qoor Qoor oo baaqday\nWararka naga gaaraya Magaalada Dhuusamareeb ee Caasimadda Galmudug ayaa waxa ay sheegayaan in uu baaqday Banaanbax ay abaabulaayeen Ahlusunna oo looga soo horjeeday Madaxweyne Qoor Qoor.\nCiidanka ammaanka ayaa inta badan xiray Wadooyinka muhiimka ah ee Magaalada Dhuusamareeb, waxaana laga cabsi qabay in Banaanbaxyo waa weyn ay dhiggaan taageerayaasha Ahlusunna sidda weyn ugu xooggan Magaalada.\nSaakay xilli hore Ciidanka Ammaanka ayaa lagu soo wargaliyay in ay socdaan abaabul Banaanbax ka dhan ah Madaxweynaha cusub ee Galmudug Axmed Cabdi Kaariye Qoor Qoor.\nSheekh Maxamed Shaakir Cali Xasan oo ahlusunna u dooratey Madaxweyne Galmudug ayaa kulan laqaatay qaar ka mid ah odoyaasha Guriceel iyo Dhuusamareeb iyagoo iska xog wareystay Banaabaxa sidda ay xaqiijiyeen goobjoogayaal.\nCiidanka Booliska Magaalada ayaa heegan la galiyay, waxaana sidoo kale xiran qaar ka mid ah Goobaha ganacsiga ee ka agdhow xarunta Madaxtooyadda Galmudug.\nWixii kusoo kordha kala soco Risaala.net\nPrevious articleKheyre oo qaabilay Wafdi ka socda QM\nNext articleMareykanka iyo Taliban oo gaaray heshiis xabbad-joojin ah


'Shaki weyn oo ka dhashay' hadalkii MAHDI GUULEED - Caasimada Online\nHome Warar ‘Shaki weyn oo ka dhashay’ hadalkii MAHDI GUULEED\n‘Shaki weyn oo ka dhashay’ hadalkii MAHDI GUULEED\nGuuleed oo goob xaflad ah ka hadlayay ayaa waxaa uu xusay in doorashada wareegga kuwaad ay ku guuleysan doonaan sidii ka dhacday Galmudug, Hirshabeele iyo Koonfur Galbeed.\n“Madaxwayne Laftagareen wareegii kowaad ayuu ku soo baxay,Qoorqoor wareegii kowaad buu aqlabiyad ku soo baxay,mar sadaxaad waxaan ogeyn Cali Guudlaawe wareegii kowaad ayuu ku soo baxay marka waa xilligii wareega kowaad 2020 yaan loo deyma daraan,” ayuu yiri Guuleed.\n” Waxaa aad u mahadsan saaxibkey Mahdi oo aad saaxibo aan u nahay wuxuu shacabka Soomaaliyeed siiyay qish ku saabsan doorashada soo socota iyo sida ay u ekaanayso,”, ayuu Cabdikariim.\n” Doorashadu waxay u baahan tahay kalsooni in lagu qabto,doorashadu waxay u baahan tahay isla-ogol,doorashada waxay u baahan tahay hufnaan intaas haddii aysan jirin doorasho ma hirgali karto,” ayuu yiri Cabdikariim.\n” Haddii dalka Soomaaliya guul siyaasadeed la gaaray waxay ahayd in 4 sana-ba mar la qabto doorasho heshiis lagu yahay , doorashadaasi heshiiska lagu yahay-na qofkii ku soo baxa-na madaxwayne iyo hoggaan dal inuu yahay loola shaqeeyo, waa midda uu ku yimid maxamed Cabdulahi Farmaajo,” ayuu yiri Cabdikariin.\n“Cid diidan madaxwayne Farmaajo ma laha, cid neceb malaha, madaxweyne waa loo aqoonsan yahay laakiin isaga jihadii la rabay inuu dalka u jeediyo jiho aan ahyn u jeediyay, ayuu yiri Guuleed.\nHaddii anaga warkeena la dhageysan waayo waxaan u aragnaa dowladda in doorasho xaq iyo xalaal ah rabin iney doorashadii boobeyso , madaxwaynuhu-na uusan rabin uu doorasho galo, ayuu yiri Geelle.\nDoorashada madaxwaynanimada Soomaaliya ayaa sida ku xusan heshiikii ay wada gaareen madaxwayne Farmaajo iyo madaxda dowlad goboleedyada waxaa lagu wadaa in la qabto bisha February ee sanadka soo socda.


Magacyadda liiska musharixiinta madaxweyne oo illaa iyo haatan is-diiwaan gelisay (AKHRISO) – Bulshoweyn Online | Your Source Of News And Entertainment\nMagacyadda liiska musharixiinta madaxweyne oo illaa iyo haatan is-diiwaan gelisay (AKHRISO)\nWararka ugu dambeeyay ee laga helaayo arrimaha doorashada xilka madaxweynaha cusub ee Soomaaliya ayaa la sheegayaa in illa iyo haatan ay isdiiwaan geliyeen dhowr musharaxiin oo qorsheeynaya inay ku tartamaan xilkaas.\nGuddiga doorashada madaxweynaha Soomaaliya ayaa la sheegayaa in illaa iyo haatan ay diiwaan geliyeen dhowr musharax oo ka mid noqon doonno musharixiinta u tartami doonto doorashada, waxaana tirada la diiwaan geliyay la guddoonsiiyay shahaadooyinkooda doorasho.\nMusharixiinta illaa iyo haatan is-diiwaan gelisay ayaa waxay kala yihiin:-\nC/qaadir Cosoble Cali\nMaxamuud Maxamed Culusow.\nJabriil Ibraahim Cabdulle\nMaxamed Cali Ameeriko\nC/naasir Maxamed Cabdulle.\nDhamaan musharixiintaan ayaa la sheegayaa in la siiyay shahaadooyinka doorashada, iyadoona sidoo kale la filaayo inay is-diiwaan geliyaan musharixiin kale.\nDhinaca kale, tartanka doorashada xilka madaxweynaha Soomaaliya oo hore loo filayay inay musharaxiin badan u tartamaan ayaa haatan u muuqda inay kusoo koobmi doonaan labaatameeyo.\nUgu dambeyntii, maalinta berri oo ay taariiqdu tahay 29-ka Janaayo ee 2017-ka ayaa waxay ku beegan tahay maalintii ugu danbeeysay ee is-diiwaan gelinta musharixiinta ku tartameeysa doorashada xilka madaxweynaha Soomaaliya.


TPLF Oo Ku Hanjabtay Inay Maalmo Ku Qabsan Doonto Jidka Addi... » Axadle Wararka Maanta\nAddis Ababa (Axadle) – Waxaa saacadihi la soo dhaafay xoogeystay dagaallada ka socda dalka Itoobiya, iyadoo jabhadda TPLF ay sii waddo faariisimaha ay ka sameysaneyso goballada deriska la ah.\nHogaanka sare ee ciidamada Tigray-ga ayaa sheegay in ay isku ballaarinayaan xadka gobalkooda uu la wadaago gobalada Canfarta iyo Amxaarada.\nGeneral Tsadkan Gebretensae, oo la sheegay inuu haatan yahay hogaamiyaha garabka ciidanka ee TPLF oo la baxay TDF, islamarkaana ahaa taliyihii ciidanka milatariga itoobiya ee xiligii dagaalka Eritrea, ayaa sheegay inay maalmo gudohood kula wareegi doonaan jidka Addis Ababa iyo Djibouti isku xira.\n”Hawlgalkii Charchar ilaa Mile ee deegaanka Canfarta wuxuu kusoo gaba gaboobay si wanaagsan, haatan waxaan si deg deg ah kula wareegi doonnaa jidka isku xidha Itoobiya iyo Djibouti waxaana si toos ah gargaarka ugu furi doonnaa dadkayaga,” ayuu yiri General Tsadkan Gebretensae.\nWaxa uu intaas ku daray inay ciidamadooda ay ku guuleysteen inay bur buriyaan fariisimo ciidamada Itoobiya ay ku lahaayeen deegano dhowr ah .\n“Sadexdii maalmood ee lasoo dhaafay waxaan ku guulaysanay inaan burburino ciidankii ku sugnaa aaga Qobo iyo Woldie, oo ay kamid ahaayeen ilaaladii madaxtooyada, haatana awooda ciidan waa mid anaga noo xaglinaysa, waxaana Addis Ababa gali karnaa anagoon wax iska caabin oo wayn ah la kulmin,” ayuu yiri jeneraalka.


Midowga Yurub iyo UK Oo War Ka Soo Saaray Khilaafka DF iyo Maamul Goboleedyada | Togdheer News Network\nMidowga Yurub iyo UK Oo War Ka Soo Saaray Khilaafka DF iyo Maamul Goboleedyada\nSafiirka dowladda Ingiriiska ee Soomaaliya Ben Fender oo qoraal kooban soo dhigay bartiisa Twitter-ka ayaa sheegay in ay lama huraan tahay wadahadallo dhex mara dowladda federaalka Soomaaliya iyo maamul goboleedyada xubnaha ka ah.\nSafiirka ayaa sidoo kale sheegay in hadii dhinacyadu wadahadlaan oo heshiiyaan fursad loo helayo in laga faa’iideysto deyn cafinta, doorashooyinka oo ku dhaca waqtigooda iyo ka hortaga cudurka Coronavirus.\n“Wadahadalka u dhaxeeya dowladda federaalka Soomaaliya iyo hogaamiyaasha maamul goboleedyada waa lama huraan, si looga faa’iideysto dalka deyn cafintiisa, la keeno doorashooyin toos ah oo qaran oo waqtigeeda ku habboon waafaqsana sharciga cusub, iyo wax ka qabashada coronavirus. Waxaan soo dhaweynayaa talaabooyinkaan muuqda ee horay loo qaaday, waxaana rajeynayaa in kuwa ay khuseyso ay ku heshiin karaan in ay u kulmaan dhakhsi”ayuu qoraalkiisa ku yiri safiirka UK ee Soomaaliya.\nDhinaca kale Ergayga Midowga Yurub ee Soomaaliya oo daba socda qoraal shalay kasoo baxay Qaramada Midoobay ayaa sheegay in dhinacyada siyaasadda Soomaaliya sida kaliya oo wadahadallo ay u yeelan karaan ay tahay in ay muujiyaan isku tanaasul.\n“Ergeda Midowga Yurub ee Soomaaliya waxay ku raacsan QM. Waxaan rumeysanahay in ayada oo la isku xirayo mabaadi’ida iyo garowshiiyaha, lana sameynayo tanaasul ay tahay sida kaliya ee wada-hadallada siyaasadeed loogu jiheyn karo waddada saxda ah”ayuu yiri.\nShalay ayaa Xafiiska Qaramada Midoobay ee Soomaaliya waxa uu soo dhaweeyey go’aanka uu madaxweynaha Puntland Saciid Cabdullahi Deni ku qaatay inuu ku yimaado magaalada Muqdisho ee caasimadda Soomaaliya.\nSidoo kale qoraalka Qaramada Midoobay ayaa lagu sheegtay inay ku faraxsan tahay xubnaha Dowladda Soomaaliya ka socday ee ka qeybgalay shirka wadatashiga Puntland, isla markaana ay ka war sugayaan natiijada wadahadallada Madaxweyne Farmaajo iyo Saciid Deni.\n“Xaafiiska Qaramada Midoobey ee Soomaaliya wuxuu amaanay damaca Madaxweyne Deni ee ah in uu soo booqdo Muqdisho, wuuna ku faraxsanyahay waftigii dowladda ee shirkii wadatashiga Puntland ayaa soo dhoweeyay arrintan. Waxaan sugeynaa kulanka u dhexeeya Madaxweyne Deni iyo Madaxweyne Farmaajo, si loo sii amba qaado wadahadallada danaha guud” ayaa lagu yiri qoraalkii Qaramada Midoobey.\nTaageeradaan ay muujinayaan dhinacyada caalamka ayaa ku soo aadeysa, kadib markii madaxweynaha Puntland Saciid Cabdullahi Deni uu ka dhawaajiyey in uu socdaal ku marayo magaalo-madyada maamul goboleedyada dalka.\nSidoo kale Deni ayaa ka dhawaajiyey in safarkiisa ugu horeey uu ku imaanayo magaalada Muqdisho ee caasimadda Soomaaliya oo uusan cag soo dhigin tan iyo markii loo doortay hoggaamiyaha Puntland 8-dii Janaayo 2019, iyadoo xilligaas wixii ka dambeeyey ay marba marka ka dambeysa cirka isku sii shareereysay xiisadda siyaasadeed ee xukuumaddiisa kala dhaxeysa madaxda federaalka.


Home Wararka Isimada Puntland oo go’aamiyay in ilmo Diyaano loo daayo hay’adda PSF, amar...\nIsimada Puntland oo go’aamiyay in ilmo Diyaano loo daayo hay’adda PSF, amar culusna dul-dhigay MW Deni\nIsimada Dhaqanka Puntland, ayaa Caawa go’aanno ka soo saaray xallinta murankii u dhexeeyay dowladda iyo PSF. Qoraal ka kooban lix Qodob, oo ka soo baxay Isimada ayaa lagu go’aamiyay in Gen. Maxamuud Cismaan Diyaano loo daayo Hay’adda PSF, lana heshiisiiyo isaga iyo dowladda Puntland.\nIsimada oo uu hoggaaminayo, Boqor Burhaan Boqor Muuse ayaa sidoo kale ku baaqay in dowladda Puntland ka laabato Heshiiskii Dekedda Boosaaso ee DP World. Isimada ayaa sidoo kale go’aamiyay in 17% Dhaqaalaha Dekedda Boosaaso dib loogu celiyo magaalada, islamarkaana gacanta loo geliyo Isimada dhaqanka.\nTalaabada ay qaadeen Isimada ayaa dhaawac siyaasadeed gaarsiisay Madaxweyne Deni iyaga oo si toos ah ula saftay Ilmo Diyaano. Maadaama Saciid Deni ogolaaday go’aanka dhaqanka, ma jirto fursada uu uga horyimaado ama uu ku diido go’aanka ay caawa gaareen Isimada Puntland.\nPrevious articleKenya oo Shidaal baaris ka billowday Lamu kadib go’aankii ICJ\nNext articleMaraykanka oo markale ku goodiyay inay cunaqabatayn saarayaan cidii caqabad ku noqoto doorashada\nGuud ahaan Magaalada Muqadisho oo maanta go’doon buuxa la galiyay


5 Qof Oo Ku Dhintay Roobab Xoogle Oo Ka Da’ay Dalka Uganda – HCTV\n5 Qof Oo Ku Dhintay Roobab Xoogle Oo Ka Da’ay Dalka Uganda\n0\tJune 5, 2019 5:10 pm\nSafiirka Somaliland Ee Dalka Imaaratka Carabta Ayaa Xafiiskiisa Ku Qaabilay Gudoomiyaha Xisbiga UCID\nKampala, (HCTV) – Shan qof ayaa ku dhintay daraasiin kalena waa la la’yahay kadib markii roob xoogan oo sababay in dhulku soo go’o ay ka da’een buuraha Bududa ee bariga dalka Uganda, sida ay sheegtay hay’adda Laanqayrta Cas.\nUrurkan bisha Cas ayaa sheegay in ku dhawaad 50 qof la rumaysan yahay inay maqan yihiin ama la la’yahay, halka 150 guri ay burbureen kadib markii roobabku ay soo jareen dhulka, habeenimadii Arbacadii oo roob weyni uu ka da’ay buuraha sare Mount Elgon.\n“Shan qof oo dhintay ayaa la xaqiijiyey,” Sidaasi waxa tidhi Afhayeen u hadashay ururka Laanqayrta Cas oo magaceeda la yidhaa Irene Nakasiita, waxaanay intaasi ku dartay in dadka dhintay ay ku jirto haweenay 73 jir ah iyo dhawr caruur ah.\n“Waxa jira meelo badan oo dhulku uu soo go’ay,” oo ku yaala degmada Bududa, “balse hada Laanqayrta Cas waxa ay walaac ka qabtaa meelaha ugu daran ee ay waxyeelada roobku ka dhacday”, ayay tidhi Irene Nakasiita.\n“Hawlwadeenada gudaha ee hay’adda Laanqayrta Cas waxa ay iyaguna ku biireen Bileyska ku jira dedaalada iyo sidii loo baadigoobi lahaa Maydadka dhiiqada ku hoos jira iyo kuwa la la’yahayba” ayay intaasi raacisay.\nHargeysa: Askari Toogtay Askari Kale


Home Wararka Dibada TARSAN: Soomaaliya wadan KENYA uga wanaagsan ma jiro\nTARSAN: Soomaaliya wadan KENYA uga wanaagsan ma jiro\nDanjiraha Soomaaliya u fadhiya magaalada Nairobi Mudane Maxamuud Axmed Nuur (Tarsan) oo hadal ka jeediyey kulan lagu taageerayey Madaxweynaha cusub Xasan Sheekh ayaa ka hadlay xiriirka dalalka Soomaaliya iyo Kenya.\nTarsan ayaa ugu horreyn hambalyo iyo duco u diray Madaxeweyne Xasan Sheekh Maxamuud oo mar labaad loo doortay Madaxweynaha dowladda Soomaaliya.\nDanjirada ayaa soo hadal qaaday arrimaha Soomaaliya iyo Kenya, maadaama uu xiriirkooda uu xumaa 5-tii sano ee lasoo dhaafay, wuxuuna ka dalbaday Madaxweynaha inuu hagaajiyo arrintaasi, si loo ilaaliyo darisnimada iyo ganacsiga ka dhexeeya labada dal.\nMadaxweynaha waxaan ka codsaneynaa aniga meeshaan waxaan joogay 3 sano iyo shan bilood wadanka Kenya wadan Soomaaliya uga muhiimsan ma jiro, sababtoo ah siyaasadda arrimaha dibadda waxbaa lagu qiyaasaa waxa lagu qiyaasoo dhan Kenya ayaa lambar 1 innoo noqoneyso waa maree dhaqaale xoogan ayaa naga yaallo waa mar labaad dad badanbaa naga joogaa, mar saddexaad xuduud dheer ayaan leenahay,” ayuu yiri Tarsan.\nSidoo kale wuuxuu farriin u diray Madaxweyne Xasan Sheekh Maxamuud oo uu ugu baaqay inuu safarkiisa ugu horreeyo ku tego magaalada Nairobo ee caasimada dalka Kenya.\nWaxa kale oo uu usoo jeediyey in dib loo furo xadka labada dhinac iyo ganacsiga, isaga oo tilmaamay inay faa’iido badan ugu jirtay Shacabka labada wadan ee dariska ah.\n“Waxaan jecelahay inuu socodka ugu horreeyo ee uu ku baxaayo uu ku yimaado magaalada Nairobi, sababta waxay tahay in la’isku furo isku socodka dadka iyo badeecada. Soomaaliya ayey maslaxo u tahay, gaar ahaan shacabka,” ayuu hadalkiisa sii raaciyey.\nSi kastaba, Soomaaliya iyo Kenya ayaa siyaasad ahaan isku fara saaray sanadihii lasoo dhaafay, iyada oo xittaa mar la kala qaatay safaaradaha, waxaana sidoo kale xiisadda uga sii daray kiiska badda ee la geeyey Maxkamadda ICJ, kaas oo ay ku guuleysatay Somalia.\nPrevious articleSaameyn intee la’eg ayaa ka dhalatay abaarta ku dhufatay Soomaaliya?\nNext articleXog: Kooxda Farmaajo oo billaabay qorshe yaab leh oo la xiriira dhismaha guri cusub\nWararkii ugu dambeeyay Mas’uul ka tirsan Koonfur Galbeed oo lagu dilay...\nKenya oo DF raali-gelin ka siisay dhacdadii calanka Somaliland


Kenya oo xabsi u taxabatay in ka badan toban qof oo Soomaali ah - Muqdisho Online. Caasimada Muqdisho\nHome Wararka Kenya oo xabsi u taxabatay in ka badan toban qof oo Soomaali...\nBooliska gobolka Garissa ee Kenya ayaa Sabtida maanta ah gacanta ku dhigay, baaritaanna ku bilaabay 12 qof oo Soomaali ah, sidda uu baahiyey telefishinka maxaliga ah ee Citizen Tv.\n“Saraakiisha kadib waxay ogaadeen in aqoonsiga la siiyey uu ka duwan yahay midka gaariga dhabta ah, waxay kaloo ogaadeen in gaariga uu ka diiwaan-gishan yahay Wasaarada Horumarinta Magaalooyinka Garissa,” ayuu baahiyey Tv-ga oo soo xiganaya illo wareedyo dhanka amniga ah.\nKenya ayaa kamid ah wadamada caalamka oo ay ku badan yihiin kiisaska dhoofinta dadweynaha. Mas’uuliyiinta waxay mar walba sheegaan in ay wax ka qabanayaan, haddana way isa soo tarayaan dambiyadan.\nPrevious article(Daawo) Yeey ahayd in uu codsigaan udiro Baarlabaanka?\nNext articleCiidamo ka tirsan Puntland oo tababar loo soo xiray


Puntland: Waa dhardhaarka dheeli tira Faderaalka – Puntland Post\nPosted on November 21, 2018 December 4, 2018 by Desk\nPuntland: Waa dhardhaarka dheeli tira Faderaalka\nWaxa ay ahayd bilowgii sanadkii 1993 kii iyo shirkii nabadaynta Soomaalida ee Addis, markii ugu horaysay ee ay qarammada midoobay u caddaatay qaabka kaliya ee dawlad soomaaliyeed dib loogu yagleeli karaa inay tahay, in loo sameeyo Soomaalida shan maamul oo u dhisan qaab isir-wadaaga, ka bacdina isugu yimaada dawlad dhexe. Madaxdii iyo siyaasiyiintii gobaladii waqooyi bari lama aysan dhacsanayn oo keliya fikirkaan ee waxay lug ku la haayeen hindisihiisa. Wixii xiligaas ka dambeeye dabaqadda siyaasadda ee reer waqooyi bari waxa ay dhexda u xirteen sidii fikraddaas looga mira dhalin lahaa. Waxa ayna ku guulaysteen isku-day goodii ugu horeeyey kolkii sanadkii 1998 ay dhidibbada u dhigeen dhardhaarkii ugu horeeyey oo fadaraala. Sanadkii 2004 tiina waxa ay ku guulaysteen inay tijaaba doodii ay Soomaalidii kale ka gadaan, sidaasna ay ku dhalato dawlad fadaraalihi.\nMadaxwayne Cabdullaahi Yusuf oo ahaa hoggaamiyihii Puntland ee xilligaas waxa uu yiri waxa aanu ahayn cidda kaliya ee lahayd qorshe agaasiman iyo goolal ay ahayd in laga miro dhaliyo. Gool ka ugu wayna waxa uu ahaa nidaamka fadaraalka. Sidaas daraadeed ayaanu xoogga u saarnay ayuu yiri guddigii dastuurka oo muhiim noo ahaa. Eeg buugiisa halgan iyo hagardaamo. Xilligii xukunkii madaxweyne Faroolana reer Puntland waxa ay dhamays tireen hanaankii iyo hadafkii ay fadaraaliisimka ka la haayeen.\nMAXAY PUNTLAND FADARAALAYNTA U RABTAA?\nGobollada iminka Puntland laysku yiraahdo waligood ba waxa ay ahaayeen mandiqad ay ilbaxnimo siyaasaseed ka jirtey. Laga soo bilaabo bilowgii qarnigii siddeed iyo tobnaad illaa bartamihii qarnigii labaatanaad waxaa gobolka ka hirgalay maamulo gayiga soomaaliyeed caan ka ahaa sida Boqortooyadii Baargaal, Saldanaddii Warsangaliga, Saldanaddii Hobyo iyo dhaqdhaqaaqii daraawiishta. Sidoo kale gobolku waxa uu saldhig u ahaa ururkii gobanima doonka ee SYL oo afar ka mida aasaasayaashiisii ay gobalka ka yimaadeen. Qaangaar nimada siyaasadeed ee gobalka ka jirtay ayaa u sahashey madax-siyaasadeedkii gobolku inay yeeshaan hiraal iyo aragti ka gadisan madaxdii kale ee dalka. Taas ayaana keentay inay hindisaan kuna qanciyaan bulshadii caalamka hanaan hoos wax ka dhisa oo lagu midayn karo quluubta qoomamka kala irdhoobey.\nQodobka ugu muhiimsan ee reer Puntland nidaamkaan ku riixayse waxa uu ahaa tabasho tasowday oo ay waligood ba tirsanayeen. Xilligii dawladdii rayitka gobol kooda waxaa loo aqoon jirey gaari waa, adeeg yada dawladduna ma gaari jirin. Xilligii kacaan kii Maxamed Siyaad na gobolku waxa uu ahaa meeshii ugu horaysay ee lagu bilaabay siyaasaddii caburinta, dilka,dhaca,xariga,kufsiga iyo bara-kicinta. Xilligii burburkana waxa ay ahaayeen cidda uu khasaaraha ugu wayni ka soo gaaray dagaalkii sokeeye iyo barakicii caasimadda laga barakacay. Maadaama ay dhibbane u ahaayeen dhacdooyin kaan, marna ma doonayaan inay ka mid noqdaan nidaam ay awooddu hal magaalo, hal koox iyo hal qof ay ku uruursantahay.\nKHILAAFYADA PUNTLAND IYO DAWLADDA DHEXE\nSoomaalidu waxa ay ku maahmaah daa maan rag waa mudacyo afkood, waana ay adagtahay in labo mudac afkood laysku beego, khilaafkuna sidiisaba ceeb maahan ee waxaa ceeba inaan la oggolaan in lays khilaafi karo iyo inaan farqiga khilaafka xal loo heli karin. Bulsho kasta oo aqbasha khilaafka ayaa maaraysa xalna u hesha farqigiisa. Khliaafka Puntland iyo dawladaha dhexe ee hadba xamar ka hirgalaa waxa uu salka ku hayaa aragtida laga qabo fadaraaliisimka gaar ahaan awood qayb siga. Madaxda dawladda dhexe ee Xamar fadhidaa marna kuma qanacsana nidaamkaan, sidaas daraadeed waxa ay inta badan qaadaan tillaabooyin isku eg. Oo ay ugu horayso, shaki galinta iyo furfuritaanka fadaraaliisimku. Ayna labayso, faquuqidda iyo ciqaabista Puntland oo ay u arkaan dheeli-tiraha koobaad iyo dhardhaarka sharciyadda fadaraaliisimka. Saddexna ay tahay, marooqsiga iyo wiiqista awoodaha is dheeli-tira sida golayaasha xeer dajinta, garsoorka, dastuurka iyo maamul gobaleedyada. Puntland-na marna lagama yaabo inay aqbasho ama ka mid ahaato nidaam ka hooseeya dawlad fadaraala, sidaas daraadeed weerar walba oo lagu qaado sharci-siyaasadeed ka dalka waxa ay u aragtaa ka bixid laga baxay heshiiskii dawlad dhisida.\nDAWLADDA NABAD IYO NOLOL MAXAY UGA GADISAN TAHAY KUWII HORE?\nDhamaan dawladihii dhexe ee dalka soo maray marka laga reebo dawladdii Cabdullaahi Yuusuf waxa ay ka midaysnaayeen la dagaalanka fadaraalka. Inkasta oo dawladdii Xassan Shiikh ay dagaal rasmiya iyadu la gashay nidaamkaan, haddana aakhirkii waa ay ku guulaysan waydey isku daygeedii. Lakiin dagaalka dawladda Farmaajo ayaa ah mid ka gadisan kana khatar badan dagaalkii dawladdii Xasan Shiikh. Dawladda Farmaajo ayaa ah dawladaha nooca xamaas ku dhaladka loo yaqaan, oo ah nooca uu saldhiga u yahay dhaqan kooda waxa la yiraahdo populism-ku oo ah laab la kaca aan waaqica ku salaysnayn. Inta badan mdaxda dawladaha noocaana hogaamiya ayaa loogu yeeraa marin-habaabiyayaal (demagogue leaders). Maxaa yeelay shacbigooda ayay u sheegaan khuraafaad iyo khudbooyin xamaasiya oo waaqica ka fog. Dhaqamada marin-habaabintu waxa ay si aada uga muuqdataa raysal wasaare Khayre oo ay aad ula wayntahay amar ku taag laynta iyo anaa iridu. Waxaa kale oo ay marin-habaabiyayaashu caan ku yihiin magac dilka iyo u magac bixinta dadka fikirka uga soo horjeeda.\nMarin-habaabiyayaasha (demagogue leaders) waxaa lagu yaqaan inay la diriraan sharciyadda, maxaa yeelay waxa ay u socdaan inay u xuubsiibtaan kali-talisnimo. Xiisaha ay uqabaan in la koolkooliyo magacooda iyo kharashka xad dhaafka ah ee ay ku bixiyaan baahinta muuqooda ayaa ah tilmaan kale oo aad ku garan kartid marin-habaabiyaha. Ogow marin-habaabiye aan la xakamayni wuxuu u xuubsiibtaa kali-talis kaas oo isna marka dambe u xuubsiibta dhiig-yacab. Waxa kaliya ee dhiig-yacab laga dhaxlaana waa wixii aynu dhaxalnay soddon sano ka hor. Sidii aynu horayba usheegnay Puntland ayaa iyana waxa kaliya ee ay u jirtaa waxa ay tahay inaan dhaqamadii kaligi-talis nimada iyo dhiig-yacab nimadu dib usoo noqon. Markasta oo ay dareento in marin-habaabiye uu bulshada weedhihiisa naxliga leh ku af-duubi rabana, dadka kale waa ay ka qaylo dheertahay.\nSoomaaliya waa dal burburay oo hadana siyaasad ahaan u fashilay. Dhib aad u wayn ayaana laga soo maray isla baadi goob kiisa. Iyada oo maanka lagu hayo wixii rogay ayaa loo sameeyey nidaam ay ku kala badbaadi karto dibna ugu dhismi karto. Dadka aan xog-ogaalka ahayni waxa ay inta badan dhaleeceeyaan dastuurka dalka iyaga oo ku tilmaa inuu yahay mid is burinaya. Laakiin waxa ay hilmaansan yihiin inaynu nahay colaad ka soo daah (post conflict) sidaas daraadeed dalalka colaad ka soo daahaa waxaa lagu dhaqaa xeerar gooniya, maxaa yeelay waxaa looga turayaa inay colaadii dib ugu noqdaan. Si aysan taasi u dhicin waa in awooddu qaybsanataa. Dastuurka, Fadaraaliisamka, aqallada xeerdejinta iyo garsoor kuba waa dheeli-tirayaasha xakameeya ama dheeli-tira hay’adda fulinta si aysan awoodda ugu tagri falin. Dawladda nabad iyo nolol si ka gadisan ku wii ka horeeyey ayay ula dirirtay sharciyadaas, waxa ayna meesha ka saartay dheeli tirayaashii xakamyn lahaa awooddeeda. Nasiib daro waxaan jirin gole iyo garsoor madax banaan toona. Laakiin nasiib wanaag waxaa jira Puntland oo ah hormuudka maamulada ahna dheeli-tiraha kaliya ee rasmigaa ee u taagan dheeli-tirka dawladda dhexe, ha jeclaadeen iyagu amaba yaysan jeclaane.\nDadka aan aqoonta u lahayn dhaqan siyaasadeedka reer Puntland waxaa isaga khaldama ashkhaasta maamulka joogta iyo hiraalka siyaasadeed ee ay Puntland ku dhisan tahay. Xilligii madaxwayne Faroole oo dawladdii Xasan Shiikh loolan adag uu kala dhaxeeyey ayaa qolyihii Xassan aad ugu farxeen dhicistiisii, Faroole isaga oo xasuusinaya in waxa ay is hayeen aysan ahayn shakhsiyaddiisa ee ay ahayd sharciyadda ay Puntland ku dhisan tahay ayuu yiri ” waxba ha ka farxina midka i badalayaa waa iga sii daran yahay” Iminka waxa aynu ku sugannahay marxalad kale oo is maan dhaafa iyo amin doorasho. Haddaba si aysan khalad noocii Xassan Shiikh oo kalaa aysan ugu dhicin qolyaha nabad iyo nolol, waa in ay ogaadaan in cid walba oo aaminsan wax ka hooseeya sharciyadda ay Puntland ku dhisantahay ay adagtahay in laga gado dadka reer Puntland, xitaa haday guulaystaana ay adag tahay inay ku hoggaamiyaan fikir ka hooseeya waxa ay Puntland u taagan tahay.\nFiiro Gaara: haddaad rabtid inaad macluumaad dheeraada ka ogaato dhaqamada Marin-habaabiyaha, akhri maqaalka Saddexda Ilma Dage iyo dagaaga dal baa ka dhaxeeye oo bishii May ku soo baxay isla mareegtaan Puntland Post.


Farmaao oi la sheegay wadooyinka Sabab la yaableh u xiray wadooyinka | Dayniiile.com-Latest news from around the world\nHome Warkii Farmaao oi la sheegay wadooyinka Sabab la yaableh u xiray wadooyinka\nFarmaao oi la sheegay wadooyinka Sabab la yaableh u xiray wadooyinka\nWaxaa saakay inta badan xiran wadooyinka muhiimka ah ee kuyaala magaalada Muqdisho, waxaana wadooyinka qaar gaar ahaan kuwa gala Madaxtooyada Soomaaliya lasoo dhigay ciidamo aad u tiro badan iyo gaadiid dagaal.\nMusharax Madaxweyne Cabdiraxmaan Cabdishakuur Warsame ayaa sheegay in Farmaajo wadooyinka Muqdisho saakay u amray in loo xiro kulanka golaha shacabka sidii looga celin lahaa 15-Xildhibaan .\n”Farmaajo maanta wuxuu wadooyinka u xiray in uu 15 Xildhibaan Golaha Shacabka ka celiyo. Habeenkii iyo maalintii 19 Febraayo wuxuu weeraray ragii la tartami lahaa. Ragii ay talada kala dhaxaysana naftooda ayey ku aamini waayeen oo hubkooda ayey la soo degeen, Xalane way degeen. Xigtadiisa iyo saaxibadiina sidaa ayey halyeynimo u arkaan, waana ku taageersan yihiin. Ninkaas doorasho lala galo ma taalo ee waa in uu dalka xoog ku haystaa ama la iska kiciyaa” ayuu yiri Cabdiraxmaan Cabdishakuur.\nGudoonka golaha shacabka ee Baarlamaanka federaalka ayaa dhawaan ilaa 5-kulan ka mamnuucay in ay kasoo qeyb galaan 15-Xildhibaan oo mucaarad ah, Xildhibaanadan ayaana dhankooda ku goodiyay in ay tagi doonaan xarunta golaha shacabka.\nPrevious articleBeesha Caalamka oo cadaadsi ugu adkaa sareysa Dowlada iyo 5 Maammul Goboleydka ah\nNext articleDagaalo faraha layskula Tagay ayaa ilaa xalay ka socda meelo badan oo kamida Gobalka Tigray\nWararka ka imaanaya degmada Karaan gaar ahaan xaafada Jamhuuriya ayaa sheegaya in Ciidanka booliska Soomaaliya ay Howlgalo ka Sameeyeen halkaas ay ku soo qab...


Sida loo Beddelaan VLC Faylal ay si MP4 Files\nSida dadka intooda badan, oo aad jeceshahay waxaa laga yaabaa in la isticmaalayo VLC sida warbaahinta ciyaaryahanka, ciyaaryahanka lacag la'aan ah ka ciyaari kara qaabab audio & video kala duwan, iyo sidoo kale DVDs iwm Oo ah lover VLC, waxaa dhici karta inaad ku kaydiso laga yaabaa in badan oo filimada maktabadda VLC ah. Waa hagaag, doonayaa si loogu badalo, kuwaas oo videos ama filimada ee VLC in qaab MP4 for loo maqli ku saabsan telefoonka mobile smart ama ugu aaladaha kale ee la qaadi karo sida PSP iwm? Haddii ay sidaas tahay, waxaad baran kartaa sida loo badalo VLC videos in videos MP4 si fudud oo dhaqso ku cad qodobkan.\nQaybta 1aad: Sida loo Beddelaan VLC Faylal ay si MP4 la VLC\nQeybta 2: hab sahlan si loogu badalo VLC Faylal ay si MP4\nTalaabada 1: Import Video inay VLC\nFirst of dhan, waxaan u baahan nahay in aan VLC Media Player, oo ka dib markii furitaanka, waa in aan guji ee bar sare navigation, oo guji " Media "dhibic, taas oo furi doonaa yar DropBox ah.\nIn WordPress waa in aan guji " Files Multiple Open ... "tab, (ama isticmaal hotkey ah Ctrl + wareejin + O ) oo sug ilaa menu muuqan doonaa boggayaga shaashadda.\nTalaabada 2: Tag menu loogu badalo ka\nIn ka menu, kaas oo u muuqday, guji " Add "button, iyo dooran file aad u baahan tahay si loogu badalo. Taas ka dib waa in aad riix arrow, kaas oo ku sugnaa meel u dhow " Play "button. Gujinaya arrow this furi doonaa WordPress ah, taas oo ah waa in aan dooran link ah, loo yaqaan " Beddelaan ", ama isticmaal uun a hotkeys Alt + O .\nTalaabada 3: Dooro goobaha sida aad jeceshahay\nIn ka menu, kaas oo u muuqday, aad arki doonaa waxyaalahan oo kale:\nJidka si ay isha ugu video, nooca file this, iyo goobta, taas oo aan u baahan in la dhiso.\nFirst of dhan, waxaan u baahan nahay si ay u maareeyaan naga profiles, iyo dooran taas oo ay naga mid ku haboon ugu fiican. In DropBox ka mid arki kartaa profiles aad u badan - u iDevices, telefishin, Androids, iwm, laakiin waxaan u baahan nahay in la doorto mid ka mid ah oo keliya - waxaa loo yaqaan " Audio - MP3 (MP4) ". Waxaa ku qoran shaashada ah:\nSida ogaaday aad waxaa jira qaar ka mid ah badhamada midigta ee WordPress, waxaa aan doortay nooca profile. Badhamada Kuwan waxaa loo isticmaalaa:\nPress reserved nooca video ama audio codecs, kuwaas oo aad u baahan tahay si sax ah loogu video ama audio ah tahay in aad isku dayaya si loogu badalo. By jidkii, waxaa jira qaar ka mid ah hawlaha dheeraad ah oo weyn iyo kartida aad u baadhaan.\nDelete ku profile kaas oo la doortay ee WordPress ah.\nMid ka mid ah waxaa loo isticmaalaa in la abuuro nooc cusub oo ah profile la maareeyo oo dhan codecs audio iyo video faylka aad u baahan tahay si loogu badalo.\nTalaabada 4: Ku bilow hawlaha qaab beddelidda\nWaxaad u baahan tahay inaad doorato file Ahaado, halkaas oo dhamaan macluumaadka la ka kooban doonaa. In aannu kiiska, waxaan isticmaali kartaa " Browse "button, u yimid inuu Desktop ah, qor magaca ah faylka, ha noqoto" container.mp4 ", oo taas ka dib, web guji waa ku" Start "button, iyo habka diinta uu bilaabi doono.\nWaqtiga lagu qiyaasay oo ka mid ah diinta ku xiran xoogga aad PC, iyo nooca codec ee aad isticmaalayso si loogu badalo.\nMarka la eego VLC video files yihiin qaabab kala duwan, waxaad u baahan tahay a video Converter awood badan tahay caawimada. Wondershare Video Converter ( Video Converter u Mac ) waa inay awoodaan inay taageeraan kala duwan oo qaabab audio & video, xitaa DVD files. In flash ah, taas VLC weyn in Converter MP4 ka dhigi kartaa in aad ku raaxaysato oo dhan ee aad VLC videos on your media player MP4 la daawado ee saamayn ugu fiican. Howlgalka waa mid aad u fudud maydhan biyaha, iyo geeddi-socodka waa mid aad u degdeg ah. Just raac tilmaan-hoose.\nTallaabada 1. files Import VLC in VLC in ay MP4 video Converter u diinta\nDul gal ah in ka kooban yahay ee xaafaddaada VLC video files. Ka dibna dooro faylasha aad rabto, ee soo socda, si fudud kuwaa oo si Murayaad this app ee. Ama waxaad riixi kartaa ka button daaqadan xitaa your computer iyo dajiyaan faylasha VLC in barnaamijkan loogu diinta video.\nFiiro Gaar ah: Waxa ugu wada hooseeya ee suuqa, waxaa jira file Jid iyo ikhtiyaarka Folder Open. Files wax soo saarka waxa lagu kaydin doonaa gal, oo si dhakhso ah loo heli karaa haddii aad guji Folder Open.\nTallaabada 2. Dooro MP4 sida qaab wax soo saarka\nWaxaad hayso laba dariiq oo kala liiska qaabka wax soo saarka. Mid ka mid ah waa in la garaaco icon qaab image ku Murayaad Qaabka Output. Markaas oo kale waa in guji liiska hoos-hoos qaabka at meel ka mid ah. Marka aad u samayn, kaliya ku dhufatey "Qaabka" tab, ka dibna dooro "MP4" ka "Video" category.\nTallaabada 3. Beddelaan VLC in MP4\nTallaabada ugu dambeeya waa in la riixi "Beddelaan" doorasho ee geeska midig hoose oo ka mid ah barnaamijka 's interface ugu weyn. Hadda, app this bilaabi doonaa si loogu badalo VLC video files si files MP4. Oo weliba diinta video la soo dhameyn doono daqiiqadii ah. Marka sameeyay, kaliya ay tagaan folder wax soo saarka si aad u ogaato faylasha MP4 gediyay loo isticmaali.\nFiiro gaar ah: Haddii aad rabto in aad ka ciyaari files wax soo saarka qalabka qaar ka mid ah, hal talaabo dheeraad ah waa in lagu wareejiyo files si ay qalabka via cable.\nVLC DVD: Sida loo Guba VLC Faylal ay si DVD (Windows 10 ka mid ah)\nSida loo beddel Volume in Media Files\n> Resource > Video > Sida loo Beddelaan VLC Faylal ay si MP4 Files


Mogadishu Journal » 2021 » February » 10\n(Akhriso) Golaha Midowga Musharixiinta oo ku baaqay Shir deg deg ah\nGolaha Midowga Musharixiinta ayaa soo dhoweeyey shirka wadatashiga doorashooyinka ee uu ku baaqay Madaxweyne Farmaajo iyo soo jeedinta Puntland, Jubbaland iyo aqalka sare ee ah in shirkaas lagu qabto magaalada Muqdisho. Hoos ka akhriso War-saxaafadeed ka soo baxay golaha oo...\nXiddigii hore ee ciyaaraha NBA Stephen Jackson oo qaatay diinta Islaamka (Sawirro)\nXiddigii hore ee ciyaaraha NBA-da Maraykanka Stephen Jackson ayaa baraha bulshada ku shaaciyay inuu qaatay diinta Islaamka. Waxaa uu uga mahadceliyay heesaaga Mareykanka Tone Trump taageeridiisa iyo sidoo kale haweeney reer Canada ah oo hibo u siisay rooga salaada. Wuxuu sheegay...\nKenya oo dalab ku saabsan Soomaaliya u gudbisay Golaha amniga Midowga Afrika\nKenya ayaa mar kale ka hadashay xiisada kala dhaxeysa dowladda Soomaaliya ee sababtay in xiriirkii diblumaasiyadeed loo jaro Nairobi. Kenya ayaa ka sheegtay kalfadhigii Golaha Nabadda iyo Amniga ee Midowga Afrika inaysan fara-gelin ku heynin arrimaha Soomaaliya, waxbana aysan ka...\nGudoomiyaha Aqalka sare oo taageeray Dalabkii Puntland baaq cusubna soo saaray\nMuqdisho:-Guddoomiyaha Aqalka Sare ee Baarlamaanka Federaalka Soomaaliya Cabdi Xaashi Cabdullaahi ayaa qoraal uu soo saaray ku taageeray baaqii maamulka Puntland ee ku aadanaa shirka uu Iclaamiyay Farmaajo in lagu qabto Muqdisho. Cabdi Xaashi ayaa sidoo kale ku baaqay in shirka...\nMareykanka oo ka walaacsan xaalada Soomaaliya baaq deg deg ahna ka soo saaray doorashada\nXili uu shir jaraa’id warbaahinta u qabanayay afhayeenka waaxda arrimaha Dibadda Mareykanka Ned price ayaa waxa uu kaga hadlay ismari waaga siyaasadeed ee ka taagan Soomaaliya kadib markii madaxda dowladda Federalka iyo kuwa maamul Goboleedyada ay ku guuldareesteen iney heshiis...\nAqalka sare ee Dowlada Mareykanka ayaa ka walaacsan ismari waaga xiligan ka taagan doorashada Soomaaliya, xili uu dhamaaday mudo xileedka Madaxweynaha Soomaaliya Farmaajo walina aan heshiis laga gaarin doorashada dalka ka dhaceysa. Guddoomiyaha Guddiga Xiriirka Arrimaha Dibadda...\nJuventus ayaa qaaday waddo wax ku ool ah oo ay ugu gudubtay finalka Coppa Italia oo ay la ciyaartay Inter, Andrea Pirlo wuxuu soo dhoweeyay isbarbardhiga Massimiliano Allegri. Andrea Pirlo wuxuu ku faraxsanaa inuu dib ugu laabto mustaqbalka si uu u xaqiijiyo booskiisa finalka...\nIn a 56-44 vote largely along party lines, the US Senate sets the stage for Trump’s second trial to begin on Wednesday. By Joseph Stepansky and William Roberts9 Feb 2021 The Senate impeachment trial of former President Donald Trump has begun. Tuesday’s proceedings...\nPuntland oo kahor timid in Garawe lagu qabto Shirka Madaxweyne Farmaajo caawa iclaamiyay\nMadaxweynaha dowlafa federaalka Soomaaliya Maxamed Cabdullahi Farmaajo ayaa caawa iclaamiyay shir arimaha doorashooyinka looga arinsanayo oo Garawe ku dhax maraya DF iyo dowlad gobleedyada. Madaxtootada Puntland qoraal kooban oo kasoo baxay caawa ayaa lagu soo dhaweeyay shirka uu...\nQarax weyn oo caawa ka dhacay Muqdisho iyo faahfaahino ka soo baxaya\nMuqdisho:-Qarax aad xoogan ayaa caawa ka dhacay magaalada Muqdisho, kaasoo jugtiisa laga maqlay gudaha magaalada iyo meelaha ka baxsan. Wararka hordhaca ah ayaa sheegaya in qaraxa uu ka dhacay agagaarka garoonka Ciyaaraha Eng. Yariisow oo ku yaalla degmada C/caiis ee gobolka...


Madaxweynaha Somaliland Axmed Maxamed Maxmuud Siilaanyo oo ka hadlay doorashada\nHARGEYSA, Somaliland - Madaxweynaha xilka kasii degaya ee Somaliland, Axmed Maxamed Maxamuud Siilaanyo, ayaa markii ugu horeysay ka hadlay doorashadii 13-ka bishan ka dhacday maamulkaasi.\nIsagoo khudbad u jeediyay shacabka, ayuu Madaxweyne Siilaanyo shaaciyay in afar goobood oo kamid ah Somaliland aysan ka qabsoomin doorashada Madaxweyne, sababo la xiriira muranno deegaan.\n"Waxaan xaqiijinayaa in 4 goobaad oo qura dalka aan doorasho ka dhicin, arrimo la xiriira muran deegaamo jira darteed," ayuu yiri Madaxweyne Siilaanyo.\nBariga gobolka Sanaag iyo qeybo katirsan Sool, oo kamid ah meelaha ay ku muransan yihiin Somaliland iyo Puntland ayaan laga codeynin, iyadoo ay ka dhaceen dibadbaxyo doorashada looga soo horjeeday.\nDhanka kale, Siilaanyo ayaa bogaadiyay qaabkii ay u dhacday doorashada, oo uu sheegay inay magac iyo maamuus weyn ay Somaliland kaga heshay caalamka codbixinta sida ay u dhacday ee dimuqraadiga ah.\nLaakiin waxa uu wax laga xumaado ku tilmaamay rabshadihii ka dhacay magaalooyinka qaar, sida Burco iyo Hargeysa oo 2 qof ay ku dhinteen, taasi oo ka dambaysay ku-shubasho lagu sameeyay doorashada.\nSiilaanyo ayaa xaqiijiyay in 19 Askari ay ku dhaawacmeen isku dhacyada dhexmaray ciidamada iyo taageeriyaasha Waddani, oo ka carooday codad lagu shubtay, iyadoo la adeegsaday warqado been ah.\nWaddani iyo Gudiga doorashada ayaa wadahadal kadib shaaciyay in la xalilayay cabashada muhsraxa Cabdiraxmaan Cirro, oo horey u shaaciyay in wadashaqeyntii Gudiga uu joojiyay, kadib markii ay soo baxeen wararka ku saabsan cod-ku-shubashada.\nSaddex musharax oo kala ah Muuse Biixi, oo katirsan Kulmiye, Cabdiraxmaan Cirro, oo Waddani u tartamaya iyo Feysal Cali Waraabe, oo calanka u sida UCID ayaa u tartamay doorashada madaxtinimo ee Somaliland, taasi oo walii natiijadeeda lagu dhawaaqin.\nMadaxweynaha cusub ee soo baxaya ayaa bedeli doona Siilaanyo oo xilka soo hayaya tan iyo 2010-kii, ayaa labo sano dib u dhacday doorashada Somaliland, sababo la xiriira colaaddo iyo abaaro ka jiray mamaulkaasi.\nMuuse Biixi Cabdi ayaa la caleema-saarayaa iyadoo ay kasoo qeybgali doonaan...


Madasha qaran oo ay ku mideysan yihiin xubnaha mucaaradka, guddoomiyaha aqalka sare, madaxweynayaasha Puntland iyo Jubbaland oo farriin la xiriirta xaalada dalka u dirtay golaha amaanka Beesha caalamka. | Dayniiile.com-Latest news from around the world\nHome Warkii Madasha qaran oo ay ku mideysan yihiin xubnaha mucaaradka, guddoomiyaha aqalka sare,...\nMadasha qaran oo ay ku mideysan yihiin xubnaha mucaaradka, guddoomiyaha aqalka sare, madaxweynayaasha Puntland iyo Jubbaland oo farriin la xiriirta xaalada dalka u dirtay golaha amaanka Beesha caalamka.\nMadasha la magac-baxday bad-baado qaran oo ay ku mideysan yihiin xubnaha mucaaradka, guddoomiyaha aqalka sare, madaxweynayaasha Puntland iyo Jubbaland ayaa frriin la xiriirta xaalada dalka u dirtay golaha amaanka ee QM.\nQoraalka ay madasha la wadaagtay golaha ammaanka oo ah mid xasaasi ah ayaa waxaa looga hadlay xaaladda cakiran ee Soomaaliya, gaar ahaan arrinta muddo kororsiga.\nMadasha bad-baado qaran ayaa sidoo kale shaaca ka qaaday inay si weyn uga soo horjeedo go’aanka Golaha Shacabka uu ku ansixiyey qaraarkaasi labada sano ah.\n“Go’aanka ka soo baxay Aqalka Hoose ee Baarlamaanka ee ay ku kororsadeen shaqadooda iyo tan madaxweynaha laba sano waa waxba kama jiraan” ayaa lagu yiri warqadda.\nSidoo kale madasha bad-baado qaran ayaa Qaramada Midoobay ka dalbaday in fariintooda laga aqriyo golaha hortooda.\nWaxa kale oo ay intaasi kusii dareen in tallaabada ay qaadeen xildhibaanada golaha shacabka ay khatar ku tahay xasilloonida, nabadda iyo midnimada Soomaaliya.\nHadalkan ayaa kusoo aadayo, iyada oo Soomaaliya ay xaalad cusub gashay, kadib muddo kordhinta loo sameeyey madaxweynaha iyo fashilka ku yimid wada-hadalladii doorashada.\nPrevious articleQarax lagu dilay Guddoomiye ku xigeenka amniga degmada Dayniile oo ka dhacay Muqdisho.\nNext articleDagaal ka dhashay Dhul Beereed laga iibiyay Xawaalada Kaah oo ka dhacay Kismaayo.\nBaarlamanka Puntland oo magacaabaya saakay guddi ka kooban 9...\nGudomiyaha Degmada Mandheera oo wacad ku maray inay ka hor tagayaan...\nXoghayaha Difaaca Mareykanka, Lloyd Austin ayaa sheegay in xiriirka Mareykanka iyo...\nSam sam oo ka hadashay Qayaamadii Jaceelka uu ku...


Real Madrid ayaa ku guulaysatay gool dhaliyaha aadka loo qiimeeyo ee xulka %\nBy Badrudiin Mohamed\t Last updated May 4, 2019\nReal Madrid ayaa ku guulaysatay gool dhaliyaha aadka loo qiimeeyo ee xulka Serbia iyo kooxda Eintracht Frankfurt ee Luka Jovic.\nKooxo Badan Oo Yurub ah oo ay Barcelona iyo Chelsea ugu horeeyaan ayay Real Madrid ka hor qaadaysaa saxiixa Eintracht Frankfurt iyada oo Mariano Diaz uu heshiiskan qayb ka noqday.\nWargayska Diario AS oo ka soo baxda dalka Spain ayaa shaaciyay in Real Madrid ay soo gaba gabaysay heshiiska Luka Jovic isla markaana ay heshiis la gaadhay kooxda Frankfurt iyada oo Mariano Diaz uu jahada kale u dhaqaaqi doono.\nReal Madrid ayaa 60 milyan yuro ka soo bixinaysa 21 sano jirkan reer Serbia ee Luka Jovic kaas oo bandhig cajiib ah soo sameeyay xili ciyaareedkan iyada oo Benfica 12 milyan yuro lacagtan ka heli doonta halka Frankfurt ay 48 milyan qaadan doonto.\nHeshiisyada Luka Jovic iyo Mariano Diaz ayay wararku sheegayaan in ay yihiin laba kala madax banaan oo ay labada kooxood si kala gooni-gooni ah uga xaajoonayaan iyada oo Los Blancos doonaysa in ay Diaz uu ku biiro Eintracht Frankfurt.\nMariano Diaz oo xagaagii la soo dhaafay ku soo laabtay Real Madrid kadib markii uu 21 gool u soo dhaliyay Lyon hal xili ciyaareed laakiin 656 daqiiqo oo kaliya ayuu xili ciyaareedkan ka soo muuqday Madrid ee xili ciyaareedii ay kooxda maamulayeen Julen Lopetegui, Santiago Solari iyo Zinedine Zidane.\nZidane ayaan aaminsanayn Mariano Diaz isaga oo kulankii Rayo Vallecano oo kaliya shaxdiisa ku soo bilaabay, laakiin Zidane ayaa diyaar u ah in uu Luka Jovic ku soo xoojiyo weerarka kooxdiisa ee xili ciyaareedka soo socda.\nKadib markii ay Real Madrid hore ugu guulaysatay difaaca dhexe ee FC Porto ee Eder Militao waxa uu hadda Zidane helay adeega Luka Jovic kaas oo ay heshiiskiisa ka hadhsan tahay in la dhamaystiro sida ay wararka Spain laga helayaa xaqiijiyeen.\nSi kastaba ha ahaatee, shaqada suuqa kala iibsiga ee Real Madrid ayaa sii socon doonta iyada oo kadib kulamada dhamaadka xili ciyaareedkan uu Zidane si buuxda u kala shaandhayn doono xidigaha uu haysto\nMogadishu City Club Oo Guul Muhiim Ah Ka gaartay Midnimo\nHordhaca: Newcastle United Vs Liverpool: United Oo Doonaysa guusheedii 3-aad 4-tii kulan ee ugu dambeyay


Safaaradda NORWAY oo ka laabatay qoraalkii ay ku dalbatay xil wareejinta DF, soona saartay mid cusub | Xaysimo\nHome War Safaaradda NORWAY oo ka laabatay qoraalkii ay ku dalbatay xil wareejinta DF,...\nSafaaradda NORWAY oo ka laabatay qoraalkii ay ku dalbatay xil wareejinta DF, soona saartay mid cusub\nDowladda Norway ayaa saacado kadib dib uga laabatay qoraalkii ugu adkaa ee ay kasoo saarto khilaafka doorashada Soomaaliya, kaasi oo ay si cad uga dalbatay Villa Somalia inay xukunka deg-deg u wareejiso.\nQoraalka cusub ee kasoo baxay safaaradda Norway ee Muqdisho oo lasoo dhigay twitter-ka, ayaa waxaa lagu sheegay in dowladda Norway ay dhex-dhexaad ka tahay dhaq-dhaqaaqyada gudaha, islamarkaana ay rabto doorasho deg-deg ah, halka markii hore ay dalbatay ‘in Villa Somalia ay xukunka deg-deg u wareejiso’.\n“Safaaradda waxay jeceshahay inaan caddeyno in waxa aan rajeyneyno inaan aragno ay tahay doorashooyin deg-deg ah oo nabdoon oo ku dhisan heshiis. Norway, oo ah saaxiib iyo jaal muddo dheer oo Soomaaliya ay leedahay, dhex-dhexaad ayey ka tahay kana ahaan doontaa ikhtiyaarada gudaha ee ay sameeyaan shacabka Soomaaliyeed,” ayaa lagu yiri qoraalka Norway.\nQoraalkii hore ee Norway ayaa ahaa“Saaxiib dhow ahaan, Norway waxay is qoto dheer uga walaacsan tahay rabitaan la’aanta siyaasadeed ee dhammaan dhinacyada ee ah inay xal raadiyaan. Dowladda federaalka Soomaaliya waxaa waajib ku ah inay xaqiijiso xukun wareejin deg deg ah, sidoo kale dhammaan jilayaasha siyaasadeed.”\nQoraalkaas ayaa ah kii ugu adkaa ee mid kamid ah dalalka beesha caalamka uu kula hadlo dowladda Soomaaliya, hase yeeshe ay dib u dabcisay mowqifkeedii adkaa ee muujisay.